Azti, Aztru, Aztua - Auñamendi Eusko Entziklopedia\nAzti, Aztru, Aztua\nMagoa, igarlea. Horrela deritze etorkizuna igarri eta magia praktikatzen duten pertsonei. Gauzen gainean eragitea dute helburu, hainbat baliabide erabiliz: objektu materialak, irudiak, keinuak, sinboloak edo izenak.\nAztikeria Euskal Herrian modu askotara ezagutu edo praktikatzen da, eta horrela ikus daiteke jarraian aipatuko ditugun kasuetan.\nEuskal Herriko txoko ugaritan, argia giza arimaren izenetako eta sinboloetako bat da. Gaur egun ere sinesmen zabaldua da hildakoen arima argi formarekin azaltzen dela. Eta, oraindik ere gure etxeetan eta elizetan egin ohi dugun bezala, horren adierazle den kandelarekin (argizari edo argizai ere deitua -"arimen zaindari?"), horri eragin edo argia ematen zaio. Kandela arimaren eta bizitzaren sinboloa da, eta indar magiko baten bidez, hildakoen arimei argia ematen die hilondoko bizitzan. Horrez gain, pertsona baten bizitza kontsumitzeko ere erabil daiteke. Horrela, kandelen bitartez, hain zuzen ere, Leitzako etxe batean (kasu tipiko bat aipatzearren) auzoko lapur bat identifikatu eta zigortu nahi izan zuten, barkillo (zilarrezko platera) bat lapurtu zielakoan. Lapurra irudikatzen zuen kandela bat piztu zuten, argizaria kontsumitu ahala lapurraren bizitza ere itzaliko zela pentsatuz. Kasu horretan, ez zen auzoko inor hil, ez baitzen lapurretarik gertatu. Hala ere, barkilloaren jabearen sagarrondoetako bat lehortu zen, eta bertan aurkitu zuten ontzi preziatua, zuhaitzaren zulo batean. Beste batzuetan, irain baten mendeku hartzeko, kandela bat bihurritu eta erretzen da, iraina egin zuena bihurrituta eta kontsumituta geratuko delakoan.\nHorrez bestalde, moneta ere erabiltzen dute aztiek batzuetan, pertsonak zigortzeko. Moneta bihurritzen edo tolesten dute, eta sutara edo elizako atabakara bota, gorroto duten pertsonak sufritu dezan eta hil egin dadin. Bihotzeko gaixotasunak sendatzeko, aztiak oilar bat sakrifikatzen du, eta bihotza lurperatu, ustel dadin. Horrela, bihotza gaixoa sendatuko dela espero du. Ubelak, distentsioak... sendatzeko, aztiak zauriaren gainean arropa bat jartzen du (mediak edo galtzerdiak, lesioa hanka batean bada), eta orratzarekin eta hariarekin arropan gezurrezko jostura bat egiten du, zauritutako muskuluak josi edo elkartuko direlakoan.\nSolstizioetako suetan, neguan zein udan, urte zaharra edo iraganeko tutoreak irudikatzen dituzten belarrak, larruak edo panpinak erretzen dira, erretzerakoan uztak kaltetu eta abereak gaixotzen dituzten izpiritu txarrak joango direlakoan.\nBeste magia-modu bat euria artifizialki sortzea da. Horretarako, santu bat zipriztintzen da, landetan euri naturala lortzeko asmoz. Harriabar mehatxua dakarren ekaitz-hodeia urruntzeko, aztiak uztaibedarrarekin ("ortzadar-belarra" - rumex cripus) hodeiari nora joan behar duen adierazten dio. Tximista ez dadin etxean erori edo kontrako norabidean joan dadin, atarian aizkora (tximistaren sinboloa) jartzen da ahoa gora begira duela.\nAntzekotasuna ez da objektuei izaera magikoa ematen dien gauza bakarra, bestelako baldintza eta ezaugarri batzuk ere eman daitezke. Aztiaren ustetan, objektu batetik banandutako parte batek edo norbaitekin kontaktuan egon den edo norbaitena izan den gauza batek pertsona edo objektu hori irudikatzen du. Horregatik, aztiak gauza edo objektu horri egiten diona (asmoa ekintzari lotzen zaio) horrekin erlazionatutako subjektuari (pertsona, animalia edo gauza) ere gertatuko zaio. Esaterako, behi bati herpesa sendatzeko, gorosti eta ipuru adar berdeekin ukitzen dute. Adarrak lehortzean, behia sendatzen da. Iuskadiko edo Iuskimendiko (eguzkiaren mendia) haitzulo batean, bada estalagmita bat, eta harri bihurtutako santua dela sinetsi ohi da. Ekzema bat dutenek zapi batekin estalagmita ukitzen dute, eta, gero, gaixo dagoen partea. Ondoren, zapia haitzuloko arroketan uzten dute. Gaixotasuna zapiarekin batera desagertzen da. Infartuak eta garatxoak sendatzeko ere, kontaktua erabili ohi da.\nGorputzean infartuak dituenak, eskuan gatz ale bat hartzen du, eta alearekin gaixo dagoen aldea igurtzi, gurutzeak eginez. Bitartean, honako formula hau esaten du: "Gainguillak (infartuak) dira bederatzi; bederatziak zortzi; zortziak zazpi; zazpiak sei; seiak bost; bostak lau; lauak iru; iruak bi; biak bat; gainguillak egin dezala zirt-zart". Azken hitz horiek esaterakoan, gatz alea sutara botatzen du, eta alea berehalakoan txinpartaka hasten da, zirt zart egiten du. Prozesu bera errepikatzen du behin eta berriz, bederatzigarren alea sutara botatzen duen arte. Bederatzi egunez egin behar du, bederatzi alerekin aldi bakoitzean. Aztiaren ustez, horrela infartuak eta garatxoak sendatuko ditu. Gatzaren ordez, gari aleak, ipuru baiak, ihiak... ere erabil daitezke. Aitzitik, horiek ez dira sutara botatzen, lurperatu baizik: usteltzerakoan, gaixotasuna desagertuko dela espero dute.\nGauzen izena horien irudikapena dela sinetsi ohi da, eta esaerak adierazten duen bezala, izenek eta gauzek lotura estua dute: "izena duen guztia omen da; izengaberik ez omen". Horregatik, aztiak izenak erabiltzen ditu. Horrela, izendatutako gauza atzemango du, edonon dagoela ere. Horixe bera da biraoaren kasua (araoa edo jeinu gaiztoa): madarikazioa izen batekin erabiltzen denean, izendatutako pertsonaren edo objektuaren gainean zorigaitza, gaixotasunak edo deabrua proiektatzen ditu. Biraoarekin kaltetu nahi duen pertsonaren izena ez dakienean ere, aztiak madarikazioa zehaztasunez bota dezake. Horretarako, madarikazioaren formula egun osoan etengabean errepikatu behar du, eguneko uneren batean biraoak helburua joko baitu. Hona hemen madarikazio baten adibidea: "etsaiak (deabruak) artuko al au". Deabru edo izpiritu gaizto horri gaixto, mamu edo galtzagorri ere deitu ohi zaio, eta biraoa dela medio, pertsona baten barnean sartzen da.\nIldo bera jarraitzen dute Erdi Aroko dokumentuetan agertu ohi diren madarikazioak. Horrela, Antso Jakituna nafar erregeak 1165ean Laguardiako hiribilduari foruak eman zizkionean, esleipen-gutunean hitz hauek idatzi zituen:\n"Que esta Carta, é estos fueros, é Costumbres quisieren desrromper, o quebrantar sea maldito, e apartado de Dios, que es Padre, e fixo, e Espíritu Santo, e de Santa María, e de nuestro Señor Jesu-Christo, et sit en la maldición de los Angeles, e de los Arcangeles, e de los Patriarcas, e de los Profetas, e de los apóstoles, e de los Evangelistas, e de los Mártires, e de los Confesores, e de las Vírgenes, e de todos los Esleitos de Dios, e sea danado, como judas traidor, en el infierno de fivo et perezca assi como perecieron Sodoma e Gomorra, vean los sus días pocos, e su muger sea fuida, e sus Fixos huerfanos sea destruido de el libro de los que viven en buena vida e no fagan commemoración de el de aquí adelante Amen, e sobre aquesta maldicion Pecha al Señor Rey diez mil maravedis".\nBarandiaran Ayerbe, José Miguel de (ES)\nBarandiaran Ayerbe, José Miguel de (EU)


Irekia Eusko Jaurlaritza - Gobierno Vasco :: Visesa hasia da Boluetako (Bilbo) etxebizitza babestu pasiboz osaturiko gune sozial eta jasangarria eraikitzen\nVisesa hasia da Boluetako (Bilbo) etxebizitza …\n<img src="https://www.irekia.euskadi.eus/uploads/cover_photos/27583/original/visesa_02.jpg" style="max-width:100%" alt="" />\nEusko Jaurlaritzako Enplegu eta Gizarte Politiketako sailburu Ángel Toña eta Bilboko alkate Juan María Aburto han zirela, Eusko Jaurlaritzako sozietate publiko Visesak gaur eman dio hasiera Boluetan babes ofizialeko 108 etxebizitzen eta 63 etxebizitza sozialen eraikuntzari. Etorkizunean, eremu horretan 190 etxebizitza tasatu eraikitzea aurreikusita dago. Guztira, gorakako 361 etxebizitza babestu eraikiko dira Bilboko auzo horretan.\nBoluetako gune berria bi konpromisoren arabera egikarituko da: soziala, etxebizitza babestuak sustatuta, eta ingurumenekoa, eraikinek energia-kontsumo ia nulua izango dutelako. Boluetan gorakako 361 etxebizitza babestu eraikitzeko proiektua Passivhaus estandarraren araberako betekizun energetikoak betez diseinatu da. Hala, etxebizitza horiek erreferentzia teknologiko bihurtuko dira eraikuntzaren sektorean. Lanak hasi berri diren eraikina, Estatuko lehen gorakako eraikin pasiboa izango da. Gainera, behin amaituta, mota horretako munduko garaiena izango da.\nEusko Jaurlaritzako Enplegu eta Gizarte Politiketako sailburu Ángel Toña eta Bilboko alkate Juan María Aburto, Etxebizitzako sailburuorde Covadonga Solaguren eta Visesako zuzendari nagusi Marcos Muro lagun, Boluetako etxebizitza berrien eraikuntza-lanak bisitatzen izan dira gaur goizean. Hala, hasiera eman zaio Bolueta auzoan gorakako etxebizitza babestu eta pasiboak eraikitzeko asmo handiko proiektuari.\nÁngel Toña sailburuak ekitaldira bertaratutako komunikabideei adierazi dienez, «hasi dira 108 BOE eta alokairu erregimeneko 63 etxebizitza sozial eraikitzeko lanak; alegia, 171 familiak etxea izango du. Ez da hori helburu bakarra ordea; eremua birgaitu nahi da erabiltzen ez diren garai bateko industria-lurzoruak baliatuta».\nIzan ere, Bilboko "Boluetako" 421 Banaketa Eremurako proiektua Bilbo Metropolitarraren eremuan erabiltzen ez diren industria-lurzoruak berreskuratu beharraren ondorioz jaio zen, gizartearen mesederako. Helburua ez da ingurune degradatua dena lehengoratzea bakarrik, esku-hartzeari beste zentzu bat ere eman nahi baitzaio. Gaur egungo degradazio-egoera lehengoratzeko aukera gisa hartzen da proiektua, eta eremua guztiz birsortzea planteatu da horretarako.\nBoluetako auzo berria hertsiki loturik dago ibaiarekin, ingurune naturala eremu hauetan berreskuratzeko helburuarekin: arkitektonikoa, mikrourbanoa eta sektoriala. Hala, pasealeku bat eraikiko da ibaiertzean, Bilbo erdian naturaz gozatzeko aukera emango duen ingurunea eratuz. Berdegune zabal bat egitea ere aurreikusi da Nerbioi ibaiaren eta Boluetako metro-geltokiaren artean. Gainera, proiektuaren bidez, herri-administrazioek sustatutako gizarte-etxebizitzak sortuko dira, eta hala, guztira 1.100 etxebizitza proiektatu dira; horietatik 608 babes publikoko araubideren bati lotuta egongo dira.\nEra berean, Boluetako proiektuak oinarritzat hartzen dituen funtsezko alderdiak gailentzen ditu: energia aurreztea, konforta eta material naturalekin eta osasuntsuekin eraikitzea. Horrenbestez, azpimarragarria da eraikitzen hasi berri diren etxebizitza babestuen eraikina, Toña sailburuak gaur goizean azaldu duenez, kontsumo-energia ia nulukoa izango da, Passivhaus estandar zorrotzak ziurtatua. Lorpen handia da, hala etorkizuneko etxe-jabeentzat nola ingurumenarentzako.\nGaurko ekitaldiarekin eman diote hasiera salmentako 108 babes ofizialeko etxebizitzak eta erregimen alokairuko 63 etxebizitza sozialak eraikitzeko lanei Boluetan (Bilbo). Etxebizitza horietatik 45 Bilboko Udalari emango zaizkio hirigintza-aprobetxamenduaren truke. Sukia eraikuntza-enpresak gauzatuko du Germán Vázquez Arteaga arkitektoak egindako proiektua.\n108 BOEn eraikinak 27 solairu izango ditu, eta hiru logelako etxebizitzak, 73,99 eta 84,82 m2u artekoak, Etxebizitza egokituak, mugikortasun mugatuko pertsonentzakoak, bi logelakoak izango dira. BOEak sukaldea erabat muntatuta entregatuko dira. Etxebizitzak 150.390 eurotik (gehi BEZa) aurrera egongo dira salgai, garajea eta trastelekua barne.\nInguru horretan bertan, Visesak 190 etxebizitza tasatu eraikitzea aurreikusita du: Bi logelako 78 etxebizitza (mugikortasun mugatuko pertsonentzako 8 etxebizitza egokitu barne) eta hiru logelako 112 etxebizitza eraikiko dira, 58 eta 88 m2u arteko azalerakoak. Etxebizitza babestua eskuratzeko sarbide-betekizunak betetzen dituen edonork erosi ahalko du etxebizitza horietako bat. Horretarako, jarri harremanetan Visesarekin (Bezeroaren Arretarako Bulegoa, Bizkaia, tel: 84 661 26 20). (Jabetza osoko salmenta-erregimena)\nSustapen horietako etxebizitzen eta merkatuan sustatu ohi direnen arteko desberdintasun esanguratsuena da sustapen honetakoak energia-kontsumo ia nuluko (ECCNN) etxebizitzak direla; alegia, eraikuntzaren helburua eraginkortasun energetiko ahalik eta handiena lortzea da. Horretarako, hobekuntzak baliatuko dira eraikuntzan eta instalazioetan. Hala, erabiltzaileen konforta areagotuko da, aldi berean, energia-eskaria eta berokuntzaren eta ur beroaren instalazioen erabileraren eta mantentze-lanen ondoriozko gastuak nabarmen gutxituz. Energia-eraginkortasun handiaren helburua betetzeko, eraikina hainbat hobekuntza teknikoren arabera diseinatu eta eraikiko da: isolamendu termikoa, zubi termikoen kontrola, airearen estankotasuna, prestazio handiko arotzeriak eta bero-berreskurapenaren bidezko aireztapena. Eskainiko dituen abantailen artean daude honakoak: energia aurreztea, konforta, barneko airearen kalitatea eta akustika hobea.\nAbian jarritako urbanizazio publikoaren faseari dagokionez, ingurumen-arloan, ibaiertza lehengoratzea eta uholdeak ekiditeko ibilgua egokitzea aipatu behar dira. Era berean, inguruneko lurzoru eraldatuak erremediatzen jarraituko da. Bestetik, espazio publikoaren eta garraio-sareen antolaketari dagokionez, Miraflores etorbidea aldatuko da, bere ibilbidea eta metroaren zein trenaren azpiegiturena bat etor daitezen. Azkenik, bidegorria ere egingo da. Urbanizazioaren A fasea gauzatzeko ardura du Amenabar-Exbasa ABEEk; 4.198.301,49 euroko aurrekontua esleitu zitzaion. Urbanizazio-lanen gainerako 3 faseek, B, C eta D, 5.932.446,33 euroko aurrekontua izango dute.\n108 BOEn eta 63 etxebizitza sozialen sustapenak 14.195.453,44 euroko kontratupeko aurrekontua izango du (BEZa gabe). 190 etxebizitza tasatuen lizitazio-aurrekontua 14.559.009,15 eurokoa izango da (BEZa gabe). Gainera, bi sustapen horiek gauzatzeak lan horiei zuzenean loturiko 361 enplegu eta zeharkako 271 enplegu sortzea eragingo du.\nvisesa_02.jpg 90 KB (jpg)\nJuan María Aburto, Bilboko Alkatea\nHasi dira Muliate-Hondarribiako 65 boe-ak eraikitzen: proiektu berezia da, kontsumo ia hutseko eraikin bat delako, egurrezko eraikuntza-sistema batez egina\nEibarren, Leioan eta Irunen 314 etxebizitza babestu esleitu ondoren, Visesak aste honetan Barakaldoko 72 boeren eta Bolueta-(Bilbon) 298 boeren esleipen zozketa egingo du


hasiera | 2018ko albisteak | Chez les Basques zikloa Iparraldera doa\nChez les Basques zikloa Iparraldera doa\nPunto de Vista Jaialdiaren bederatzigarren edizioan programatu den Chez les Basques zikloaren emanaldiak Ipar Euskal Herriko zenbait herritan izanen dira, azaroaren 7tik 15era. Punto de Vista Jaialdiak eta Ipar Euskal Herriko Euskal Kultur Erakundeak sustatu duten ziklo hau pelikulak filmatu ziren tokira hurbilduko da horrela, eta hiru lan gehituko dira.\nPunto de Vista Jaialdiak bederatzigarren edizio honen ziklo berezienetako baten zabalkundea egiten jarraitzen du beraz. Oraingoan, programa osatzen duten pelikulak filmatu ziren lurraldean. Izan ere, ziklo honetako filmak Pirinio Atlantikoetako eskualde horretako hamaika herritan jarriko dira ikusgai azaroko bigarren astean. Kasu batzuetan, filmatu ziren toki zehatzean edo kilometro gutxi batzuetara eginen dira emanaldiak, eta zikloa herriz herri joanen da: Donibane Lohizune, Ortzaize, Maule, Donapaleu, Donibane Garazi, Biarritz edo Baiona.\nEta gainera, Iruñean otsaileko emanaldiak egin zirenetik hona Chez les Basques zikloan beste hiru pelikula sartu dira:\nGarazi (1959 / 26’/ Jacques Krier, Jean Claude Bergeret). Zuri-beltzean filmatu zen Arnoztegiko lepoan, Eiheralarreko mugaldeko txoko batean; zuzendariek dagoeneko galdua den bizimodu batera hurbildu nahi gaituzte, dokumentalaren egileen esanetan "gogorra bezain harrigarria eta poetikoa" zen goi mendietako artzainen bizimoldera.\nThe basques of Santazi (1987 / 52’ / Leslie Woodhead). The circle of Mountains (1981) lan bikainaren egile Sandra Otteren ikerketa antropologikoetan oinarritutako dokumental honek Santa Graziko laborari familia batzuen egunerokoa kontatzen digu, Zuberoan, Pirinioen magalean. Nekazarien erretratua eta, aldi berean, oroimenean baizik bizirik ez dirauen bizimodu baten desagerpenarena.\nHitza egin (2015 / 116’ / Eugène Green). Atzerriko zinegile batek filmatu zuen pelikula hau euskaraz, eta oraindik estrenatu gabe dago; erretratu korala da, egungo paisaia eta jendea erakusteko asmoz. Aurpegi ezagunak ageri dira, Maddi Oihenart, esate baterako, eta aipagarria da Joseba Sarrionandiaren testu bat, filmerako propio egina. Pelikula honen emanaldiarekin amaituko da zikloa Baionako l'Atalante zinema mitikoan.\nEmanaldi guztietan solasaldia egonen da filmetako protagonistekin edo zuzeneko lekukoekin. Horrez gain, emanaldi batzuk zuzeneko musikaz lagunduta eginen dira, hala nola Azkainen eta inguruetan filmatutako Le Chemin D'Ernoa (1921, Louis Delluc) pelikularen emanaldian, Urruñako Itsasmendi zineman, bertako Philippe Ezcurra soinu-jotzailearekin.\nPrograma berri honekin amaituko da Chez les Basques zikloaren etapa ibiltaria, Iruñean hasi zena joan zen otsailean Punto de Vista Jaialdiaren azken edizioa egin zenean; martxoan Bilbon egon zen, Euskal Herriko Unibertsitatearen lankidetzari esker, Bizkaia Aretoa eraikinean, Kulturbasque UPV/EHUren programazioaren barruan.\nOrson Wellesen mendeurrena dela eta, Iparraldean filmatu zituen dokumentalen emanaldiekin, Chez les Basques zikloak (euskaldunen artean, frantsesez) Pirinioetatik Atlantikora bitarteko lurralde horretan jasotako ondare dokumental garrantzitsuari babestu eta multzo batean bildu nahi du estreinako.\nZinemaren hasieratik, munduan gutxi dira nazioartean sona duten hainbeste zinegileren bisita jasotako tokiak, hamarkadaz hamarkada Europako bazter honetako bizimodu eta kulturaren erretratua egitera, Citizen Kane pelikularen egileak bezala. Interes etnografiko hori ardatz hartuta hautatu dira pelikula eta osatu dira programak Chez les Basques ziklorako.\nArrazoi etnografikoez gain, bisitari bakoitzak bere aitzakia filmikoa izan zuen munduko bazter horretara joateko; Hubert Knappek toki ezin hobea aurkitu zuen bere Croquis izeneko formula aplikatzeko eta eremu geografiko baten arima harrapatzen saiatzeko; Orson Welles bere arkadiaren bila aritu zen mugaldean, eta Otar Iosseliani, berriz, bere jaioterriko, Georgiako abesti tradizionalen oihartzunaren atzetik etorri zen, pastoraletako euskal kantu zaharren artean topatu nahian.\nZikloa azaroaren 7an hasiko da Donibane Lohizuneko Le Select zineman, 20:30ean, Bernardo Atxagaren Ziburu izeneko hitzaldiarekin eta Around the world with Orson Welles pelikularen emanaldiarekin (Pays Basque I + Pays Basque II). Azaroaren 8an, Donibane Garaziko Vauban zineman Euskadi été 1982 (Otar Iosselliani) eta Garazi pelikulen emanaldia izanen da, 17:00etan. Azaroaren 9an, 20:30ean, Around the world with Orson Welles (Pays Basque I + Pays Basque II) emanen da berriz, Hendaiako Les Variétés zineman, eta azaroaren 10ean The basques of Santazi eta Maskaradak (1980, Jean-Dominique Lajoux) Mauleko Maule Baitha zineman, 20:30ean. Azaroaren 11n, 17:00etan, Hazparneko Haritz Barne zineman, Le Curé basque de Greciette (1958, Hubert Knapp) eta Au Pays des Basques (1930, Maurice Champreux). Hurrengo egunean, Ortzaizeko Salle Garbi aretoan, 20:30ean, Around the world with Orson Wellesen beste emanaldi bat (Pays Basque I + Pays Basque II). Azaroaren 12an ere, 19:00etan Kanboko L’aiglon zineman, Around the world with Orson Welles (Pays Basque I) eta Le Curé basque de Greciette (1958, Hubert Knapp). Hurrengo egunean, 20:30ean, Urruñako Itsas Mendi aretoan, Le Chermin D’Ernoa (1921, Louis Delluc, René Coiffard) eta Rochers de la Vierge (1896, Auguste Lumière, Louis Lumière). Azaroaren 14an, 20:30ean, Au Pays des Basques (1930, Maurice Champreux) eta Rochers de la Vierge (1896, Auguste Lumière, Louis Lumière) pelikulen emanaldia Biarritzeko Le Royal zineman. 14an bertan, Donapaleuko Saint-Louis zineman, 20:30ean, Le Curé basque de Greciette (1958, Hubert Knapp) eta Croquis en Soule (1958, Hubert Knapp). Eta zikloa azaroaren 15ean amaituko da, 17:00etan, Baionako l'Atalante zinema mitikoan, Eugène Greenen Hitza egin filmaren estreinaldiarekin.


Osteguna, 2020(e)ko uztaila(r)en 16-(e)an 10:24etan\tBerriak\nBidaia honetan zehar Turkia eta bere Santa Sofia basilika ederra ezagutuko ditugu. Baita Istanbuleko bazar handian erosketak egin, edo Kapadozia globo bidaia batean zeharkatu. Asiako hego-ekialdean, Malasiako hiriburuan, Torres Petronas edo bertako hinduen santutegi handiena den Batu Caves bisitatuko ditugu. Baina Asian zehar ibilita, Txina bisitatzea ezinbestekoa da eta bertako auzo tradizionaletan paseatuko dugu, debekatutako hiria bezala ezagutzen den palazio inperialera iritsiko gara Tiananmen plazan barrena, Shanghai-eko kanaletan ibiliko gara eta Tongli uretako hiria ezagutuko dugu. Bidaia hau Japonian amaituko dugu, lehenik Kioton geldituz, tenplu eta santutegiez jositako geisha eta maikoen hirian, eta bertatik Himeji gazteluraino bidaiatuko dugu trenez. Azkenik, Tokio eta Fuji menditik ere pasako gara gure bidaia osatzeko.\nEta behin bidaia gida errepasatuta, maletak hartu eta abiatu egingo gara. Lehen geltokia Istanbul izango da: bertako Mezkita Urdina bisitatu dezakegu, Cemberlitas hamanean erlaxatu gaitezke eta eguna amaitzeko ilunabarra ikus dezakegu Bosforon nabigatuz. Baina egiatan, hara iritsi eta 2066 urtean kokatuko gara, Istanbulen festa berezi bat ospatzen ari baitira Mery Cuestaren “Istanbul zombi 2066” komikian. Egileak kontatzen duenez, komikigile batzuk kultur agintarientzat lanean dihardute lurrazpiko bunker batzuetan eta Antonio Galaren “La pasión turca” irakurri duen emakume ilehoriaren amodio jokoak zonbien inbasioa eragingo du. Eta zonbien gaiarekin nahikoa izan ez baduzue, abentura gehiago bizi ditzakegu Turkian Monsieur Chocen eskutik, “Choc: los fantasmas de Knightgrave” komikian. Eric Maltaire eta Stéphanek, polizia jarraitzen ari den autoko gidariak talka egin eta uretara eroriko dela kontatzen dute, eta tartean hilda agertuko da norbait, baina Choc izango ote da?\nSalto batean Siriako mugara joango gara eta bertan Antonio Pampliegaren bahiketan oinarrituta dagoen “En la oscuridad” komiki errealistan Sara Solerrek hiru kazetari espainiarren Al Qaedaren bahiketa kontatzen digu. Irak-eko gerrak Ekialde Hurbilean eragindako efektua erakutsi asmo du Sarah Glidenek ere bere bi lagunekin bidaiatzen duenean Turkia, Siria eta Iraken barrena, errefuxiatuen berri emanez “Oscuridades programadas: crónicas desde Turquía, Siria e Iraq” komikian. Siriako egoeraren berri Zerocalcarek ere ematen du, gordin gainera, “Kobane Calling” komikian. Rojavako eskualdea eta Kobane hiria ardatz izango ditu, Kurdistanera egindako bidaian.\nGerra kontuak alde batera utzi eta Indiara joango gara, alfonbra magikoan bidaiatuz Asterix eta Obelixek egin zuten bezala “Asterix Indian” komiki ezagunean. Asurancetúrix-ekin batera, hiru galoak Indiara iritsiko dira, Ahivá fakirrari laguntzeko. Druidak euria egitea lortu beharko du, printzesaren sakrifizioa saihestu eta dena sekta batetako nagusia den Dhale Kanyak boterea ez eskuratzeko. Indian bertan, Ben eta Nina bidaiariekin topo egingo dugu, Béka eta Markoren “Indiara bidaia” komikian. Opor lasai batzuk izateko asmoarekin, tenplu eta behi sakratuak aurkituko dituzte herrialde honetan, baina espero ez dituzten abenturak bizi ere bai, adibidez, guru batek Tah Mahal-eko buru espiritual batekin nahastea gure protagonistetako bat. Iván Sendek egin zuen moduan, Indian bidaia espirituala egiteko aukera ere badugu. Bidaia herrialdean zehar baina baita bere barne-bidaia, “Advaita” komikian azaltzen duenez.\nIndia ondo ezagutu eta gero, lasaitasun bila Asiako hego-ekialdeko uharteetara joango gara, baina Malasiara iristerakoan Lat komikilariaren eskutik, 1950. hamarkadan landa eremuan bizi den Mat izeneko mutiko musulmana ezagutuko dugu “Kampung boy, las aventuras de un niño en Malasia” liburuan. “Town boy, las aventuras de un joven en Malasia” komikian, ordea, Mat hazi eta hirian biziko da. Asko mugitu gabe, Singapurreko azken urteetako historia Sonny Liew-k kontatuko digu“El arte de Charlie Chan Hock Chye: una historia de Singapur” komikian. Charlie Chan komiki marrazkilaria protagonista dugun hemen, bere herrialdeko egoera politiko eta sozialaren eta komiki munduaren eboluzioak ikusteko aukera daukagu. Kontinentera itzuli aurretik, Filipinetara gerturatuko gara Gregorio Muro Harriet-en “Lotsa eta ahaztea”-ren bidez. 1897. urtean, Ortuellatik bertara soldaduska egitera bidaltzen dute Felix gaztea, bere anaia Joserekin batera. Espainia eta Estatu Batuen arteko gerraren lekuko zuzenak izango dira bertan.\nTxinan lehorreratu eta Asiako herrialde handi honetan, berriz ere Indian ezagututako Ben eta Ninarekin topatuko gara, oraingo honetan “Txinara bidaia” egiten ari direla, motxilero moduan hiru astez. Pekinetik Shanghai-ra igaroko gara beraiekin, Miao eskualdeko arroz-soroak zeharkatuz. Txinatar espioi batzuek eta tren begiratzaile marmarti batek bidaian zailtasunak jarriko dituzte. Hong Kong-en Blake eta Mortimerrek Xi-Li gerrako jaunak, eskuizkribu bat errekuperatzea ekidin behar dute, Asiako gizon boteretsuena bihurtu ez dadin, “El valle de los inmortales” komiki albumaren bi bolumenetan.\nOrain arte ezagutu ditugun kontinenteetan, Tintin agertu zaigu, eta oraingoan ere bai. Katmandura joango gara berarekin “Tintín en el Tíbet” komikian. Bere lagun Tchang, zaurituta eta elurretan erdi lurperatuta dagoela laguntza eskatzen diola amets egiten du, eta ondoren Tchang galdutako hegazkin bateko bidaiaria dela irakurtzen du egunkarian. Tintin-ek laguna bizirik dagoelakoan, erreskate-espedizio bat jarriko du martxan.\nNiigatako eskualdetik hasita, gure azkeneko geltokia Japonia izango da. Sakuko Utsugi eta Yasunari Kawabata-ren “País de nieve” komikian, herrialdeko eskualde hotzenean, egunerokotasunetik ihes dabilen gizon aberats eta ezkondu baten eta geisha ikastun baten arteko amodiozko harremana ezagutzeko aukera izango dugu. Ondoren Tokio hiriburura iritsiko gara Shôko Takano gaztea aurkitzeko “Una mujer de la era Shôwa” Kazuo Kamimura-ren lanean. Umezurtz txikitatik eta II. Mundu Gerran Tokio suntsitu zuten errepresio eta bonbardaketek markatuta, Shôkok gerraosteko Japonian bere kabuz bizitzen ikasi beharko du, bere izaera indartuko duten trantze gogorren ondoren. Keiji Nakazawa-ren eskutik, Hiroshiman bukatuko dugu gure bidaia. “Pies descalzos. Una historia de Hiroshima” komikiak Genen begirada eskaintzen digu, sei urteko haur batena, bere mundua infernu zergatik bihurtu den nekez ulertzen duena. Bere lekukotasunak, berak bezala, gertuko pertsona bat galdu dutenen sufrimenduaren fede ematen du.\nAsia ezagutzeak naturarekin, bizitzarekin eta geure buruarekin erlazionatzeko beste modu batzuk daudela erakutsi digu. Bidaiatzean garrantzitsuena ez denez helmuga, bidea baizik, laster gu ere beste bide bat prestatzen hasiko gara...


'Humanitate Digitalak, Generoa eta Artea' jardunaldiak Errenterian — Gaztezulo\n'Humanitate Digitalak, Generoa eta Artea' jardunaldiak Errenterian\n'Humanitate Digitalak, Generoa eta Artea' jardunaldiak Errenterian Ezagutza libre eta berdinzaleaz, eta teknologia eta sorkuntzaz hausnartuko dute jardunaldian. https://www.gaztezulo.eus/albisteak/humanitate-digitalak-generoa-eta-artea-jardunaldiak-errenterian https://www.gaztezulo.eus/albisteak/humanitate-digitalak-generoa-eta-artea-jardunaldiak-errenterian/@@download/image/irudia jardunaldia.png\nEzagutza libre eta berdinzaleaz, eta teknologia eta sorkuntzaz hausnartuko dute jardunaldian.\nUEUk antolatuta, Humanitate Digitalak, Generoa eta Artea jardunaldia egingo da Errenteriako Lekuona Fabrikan urriaren 16an. Euskal Wikilarien Elkarteak bultzatutako WikiEmakumeok ekimena eta Emartistak proiektua ere antolakuntzaren parte dira.\nHumanitate digitalen eta teknologia berrien inguruko hausnarketa sustatu nahi dute jardunaldian, solasaldien bitartez ideiak partekatzeko tartea sortuz. Horretarako, alor horretan garatzen ari diren euskal proiektu eta sortzaileak gizartearekin lotuko dituzte. Honako galdera hauen inguruan hausnartuko dute, besteak beste: Zein eragin dute Wikipediak eta Wikimediak euskal artisten jendarteratze prozesuetan? Zer aukera eskaintzen dituzte tresna horiek genero berdintasunean oinarritutako artearen historia garatze aldera? Zer nolako erronkei egiten diegu aurre artisten gordailuak sortzean? Nola baliatzen dituzte teknologia berriak artistek beraien sorkuntza-lan eta prozesuetan?\nUrriaren 16an, larunbata, sarean lanean dabiltzan zenbait ekimenetako kideekin eta teknologia abiapuntu duten artistekin elkartuko dira bi ildo nagusiren inguruan: ezagutza libre berdinzalea, eta teknologia eta sorkuntza.\nJardunaldia 10:00etan hasiko da, eta ezagutza libre eta berdinzalearen inguruko aurkezpena egingo dute WikiEmakumeok ekimeneko Marisa Barrenak, Emartistak-eko Marina Arranz eta Maite Luengok, eta Topategia-ko Nerea de Diegok. Jarraian, elkarren arteko solasaldia eta galderen tartea izango da. Atsedenaren ondoren, teknologia eta sorkuntzari buruz arituko dira Jugatx Astorkia, Onintza Etxebeste eta Oihane Iraguen. Ordu biak aldera amaituko dute jarduna.\nInteresa duenak, izena eman behar du gonbidapena eskuratzeko.


Arkaitzerrekara martxa, hondamendiaren lehen urtemuga egunean - Zubieta - Noaua.eus\nArkaitzerrekara martxa, hondamendiaren lehen urtemuga egunean\nNoaua Aldizkaria 2021-05-07 07:54\nErraustegiaren eremutik isuritako amoniakoak ehunka arrain hil zituenetik urtea beteko da igande honetan, maiatzaren 9an. Martxa bana antolatu du bertara egun horretan, Usurbildik eta Zubietatik Anerreka Ingurumen Elkarteak.\nUrtea bete da erraustegiko eremutik isuritako amoniakoak ehunka arrain, tartean espezie gisa babestuak dauden aingirak hil zituenetik. Hondamendi haren urtemuga egunerako (maiatzak 9) erreka honetara martxa antolatu du Anerreka Ingurumen Elkarteak.\n“Gipuzkoako Aldundiko Ingurumen diputatu eta Hondakinen Kontsortzioko (GHK) lehendakariak hasiera batean ukatu egin zuen isuriaren jatorria erraustegitik zetorrela. Herritarren salaketen aurrean, ordea, amoniako-ihes bat izan zela onartu behar izan zuen, eta Guardia Zibilak baliabide naturalen eta ingurumenaren aurkako delituen ikerketa abiatu zuen”, gogorarazi du Anerrekak.\nHondamendi honen bueltan nahiz orohar erraustegiaren jardunari dagokionean gardentasun falta erabatekoa dela salatzen du ingurumen elkarteak. “Nahiz eta behin eta berriro goraipatzen duten erraustegiaren segurtasuna eta haren kudeaketaren gardentasuna, errealitateak kontrakoa erakutsi digu: osasun-arriskua, naturari kalteak eta informazioa ezkutatzea”, ingurumen elkartekoen esanetan.\nGauza bat esan, bestea egin\nZerbitzu publiko bati buruz ari garen arren, gardentasun falta erabatekoa dela salatzen du Anerrekak, “intzidentziak gertatzen ari dira”. Zeharka eta eskasa bada ere informazioa heltzen dela diote. “Gipuzkoako benetako aginte faktikoa osatzen duen lobby enpresarioaren zerbitzura dauden bi alderdiek osatzen duten erregimenaren aldetik”, aipatu elkartearen esanetan, “konstante bat izan da gauza bat esan eta bestea gertatzea”.\nIngurumen elkartetik gogoratzen dute, nola Europako hainbat hiriburuetan kokaturiko erraustegiak “erakargarri turistiko bezala” aurkezten zituzten, baina gero Zubietako planta “lekurik ezkutuenean kokatzea erabaki zuten”. Jarri dioten izena; Gipuzkoako Ingurumen Gunea, “co2 gehien isuriko duen industrietako bat” izango denean. Birziklatzea sustatuko zutela esan eta praktikan “gehien birziklatzen duten udalerriek askoz garestiago ordaindu” beharra izatea. Erraustegia Gipuzkoako hiri hondakinak tratatzera mugatuko zutela adierazi eta “Gipuzkoakoak ez diren industria hondakinak ere sartuko dituzte”, ohartarazi dute Anerrekatik. Kontrol jarraitua egingo dutela iragarri eta “denok dakigu kontrol jarraitua ez duela izango”.\nEta gauza bera, duela urtebete Arkaitzerrekan gertatutako hondamendiarekin ere. “URAren agentziako guardei ez zaie sartzen uzten” eta ukatu egiten da hasieran, erraustegiak zerikusirik izan duenik amoniako isurketarekin. Une hartan “aurrekoetan izandako isuriak ere aipatzen zituzten eta orduan jakin genuen hau ez zela lehen isurketa, hirugarrena baizik”.\nAhaleginak erantzunik ez\nArkaitzerrekan gertatutakoaz informazioa biltzeko hamaika ahalegin izan ditu urtebete honetan. URA agentziara jo dute behin baino gehiagotan “bi espediente” badituztela jakitun baita Anerreka, Gipuzkoako Hondakinen Kontsortziora (GHK), Foru Aldundira, Eusko Jaurlaritzaren Informazio Publikoaren Sarbiderako Euskal Batzordera, Ingurumen Sailera… Gai honetan tramitatzen ari diren espedienteetara sarbidea izateko eskubidea aitortzen zaie, “informazioa eskatu genuen eta oraindik ez digute erantzun”.\nTestuinguru honetan, ageriko gardentasun faltaren aurrean, horregatik jotzen dute funtsezkotzat “herritarren kontrola”. Erraustegiaren kutsaduraren eragina neurtzeko laginak biltzen ari dira urtero. Berriki 2019ko “0 laginaren” emaitzak aurkeztu zituzten Sutegin.\nAuzitegietan salatu zuen iaz Arkaitzerrekako hondamendia Anerrekak, Eguzki eta Zubieta Lantzenekin batera. GuraSOSek ere bai. Salaketak “bide bat egin du”.\nAkusazio gisa aurrera jarraitzeko aldiz fiantza ordaintzea eskatzen diete. “Jakitun dira gurea eta gurea bezalako eragileek juxtu gabezia handiena hor izaten dutela eta horrek ezaugarritzen du zer nolako justizia dugun”. Akusazio partikular bakarra egotea exijitzen zaie gainera. Kasu honetan bi daudenez, bateratzea. Ondorioz, “honaino iritsi gara, guk ez dugu aurrera jarraituko”. GuraSOSek emango dio segida bide honi. “Gu mobilizazio sozialaren bidea jorratzen saiatuko gara”.\nIldo horretan, Anerrekak gaineratzen duenez, erraustegiak eragindako gertaera izan zela salatzeaz gain, “harago goaz, natura zaindu behar dugu”. Kasu honetan, “Arkaitzerreka hor dago, bere bizi guztia galduta, hilda. Nork ordainduko du?”. Anerrekak dioenez, “erreka hori biziberritu beharra dago eta hor arduradun batzuk daude, hori egin zutenak”. Kontzientzia hau pizteko deitu dute igandeko martxa.\nAranerreka garbitzeko deia\nAranerreka hondakinez garbitzeko auzolanera ere deitzen dituzte herritarrak. Hondakinen karakterizazioa egin asmo dute. “Lanerako gogoa eta katiuskak jantzita” eramatea eskatu dute. Auzolanerako gainerako baliabideak bertan banatuko dira. Egun horren aurretik Udalari uraren kalitatea aztertuko duen analitika bat egitea eskatuko diote. Ekimen honen bidez, “kontzientzatzeko deia egiten dugu, zenbat ur baliabide garrantzitsu eta eder ditugun herrian, ze aberastasun duen, eta ze nahitaezkoak diren kalitateko urekin egotea”. Are gehiago Artzabal parean Aranerrekak alboan duen parkea izanda. “Inguru horrek garbi eta seguru egon behar du”, Anerrekakoen esanetan.\nHerritarrei eta administrazioari deia baita; “gure etxeko sukaldea txukun izatea garrantzitsua den bezala, denona den kalea txukun izateak garrantzia bera duela”. Etxeko hondakinekiko usurbildarrek erakutsitako jokabide ona, “kalean badugu gure jokabidean zer hobetua”. Aranerrekaren kasuan bezala; lehendik zeuden kontrolpetik kanpoko isurketak esaterako. Itsasoratzen diren hondakinekin eragindako kaltea “hemen hasten da” ohartarazten du Anerrekeak. “Gure jokabideak hemen nolakoak, itsasoan eragina halakoa”. Eta bistan denez, badugu zer hobetua.\nErreka osasuntsuen aldeko deialdia\n11:00 Martxak Usurbilgo frontoitik eta Zubietatik Arkaitzerrekara, erraustegitik amoniakoa isuri eta ehunka arrain hil zirenetik urtea beteko den egunean.\n10:00 Auzolana: Usurbilgo Aranaerrekaren garbiketa Artzabal gunean. Amaieran hamaiketakoa. Katiuskak jantzita eraman.\nDeitzailea: Anerreka Ingurumen Elkartea.


Errespetua - Feli Oregi - plaentxia.eus\nFeli Oregi\t2017-03-29 09:26\nErrespetua da bai esatea; garenari, parekoari, epaitu gabe. Errespetua da gauzak diren moduan hartzea, datozen moduan hartzea, norbere burua errespetatzea; ondoren, gainerakoak errespetatzeko. | Ikusi handiago | Argazki originala\nErrespetua da parekoa den moduan onartzea, bere ibilmoldean, bere jazteko eran, bere pentsamoldean... Errespetua da besteen betaurrekoak aintzat hartzea, besteek duten ikuspegi pertsonala eta desberdina kontuan hartzea. Errespetua da aurretik landu eta lortu denari aitortza egitea, eta, ondoren, nahi bada, aldaketak proposatzea.\nIkuspegi sistemikoaren arabera, gure zeluletan daukagu gordeta gure aurrekoen informazioa, fisikoa, zein bizipenei lotutakoa, eta ezaugarri horiek gugan azaleratzen dira: ile kolorea, neurria, izaera... Norbait haserre dagoenean edo arazoak dituenean egonkortasuna lortzeko, bere sisteman duen gatazkaren jatorria identifikatzea da aukera bat. Gatazken jatorrian errespetu falta agertzen da beti, egoera bati emandako erantzun desegokia.\nDesadostasunak elkarrekiko errespetuan kudeatzen asmatuko bagenu gatazka asko saihestuko genituzke, eta, seguruenik, zoriontsuago biziko ginateke.


marketina • ZUZEU\nEduki marketina: beharrezkoa; eta plangintza bat sortzea, ezinbestekoa\nEduki marketina: beharrezkoa; eta plangintza bat sortzea, ezinbestekoa - Amaia Ocerinek sarean.eus atarian. Hain beharrezkoa da marka edo enpresa bate...\nEnpresarean TB Zuzenekoa: talentua erakarri - Euskaraz lan egin nahi duten enpresen eta profesionalen arteko harremana eta elkarlana sustatu nahi dira, 2012tik, Enpresarean proiektuaren bidez. Bi urt...\nEduki bisualaren iraultza - Online marketingean aditua da Arkaitz Sukuntza irakaslea; "Eduki bisualaren iraultza"-z idatzi du Sarean.eus atarian. Edukian iraultza bat egon da, iraultza bisua...\nDenbora kontua besterik ez zen, ospetsuak publizitatea egiten hasi dira Twitter bidez. Orain arte ekitaldi publikoetan ikusi izan ditugu marka jakin batzuetako jantzi edo osagarriak harro eramanaz. Ki...\n“Dramatic Marketing”, kontzeptu gisa\nBelgikako herri txikiren batean. Ezer gertatzen ez dez plaza batean. Botoi bat jarri zuten. Eta itxoin zuten, ea inork sakatzen zuen. Push to add drama. ...\nProduktu berri bat merkaturatzea ez da gauza erraza, planifikazio eta garapen lan handia eskatzen du. Lan konplexu horietako bat, produktuaren arrakasta edo porrota eragin dezakeena, produktuaren bera...\nAise antzeman dezakegu Ikastolen Elkarteak izan duen eboluzioa eta, batez ere, bere besten garapena. Solasten ahal nintzen gainontzeko bestei buruz, baina hemen Nafarroa Oinez izanen dut mintzagai, ar...\nTxikigintzarako marketina Euskal Herria oso goian egongo da oraindik, mundu mailan, manifestazio kopuru gehien antolatzen dituzten herrien rankinean. Zorionez eta zoritxarrez. Orain, ordea, de...\nGarai berriak, modu berriak - Orain dela hiru hilabete izan zen. 2 minutu eta erdi pasatxo iraun zituen. 10 milioi aldiz baino gehiagotan ikusi da... Oso diru eta jende gutxi behar izan zuten. ...


LAB sindikatua garaile Hernaniko Udaleko hauteskunde sindikaletan!! - Kronika\nLAB sindikatua garaile Hernaniko Udaleko hauteskunde sindikaletan!!\nJoan den apirilaren 12an, 2019-2023 epealdiko langileen ordezkaritza hautatzeko hauteskunde sindikalak burutu ziren Hernaniko Udalean. Partehartzea 2015 urtean eginiko hauteskundeetan izandakoaren parekoa izan zen, %59,5 zehazki.\nEmaitzei dagokionez LAB sindikatuak funtzionario atalean 7 (+1) ordezkari lortu zituen eta ELA sindikatuak 2 (-1). Laboralen atalean ere hauteskundeak egin ziren eta bertan LABek ordezkari bat lortu zuen (bat soilik aukeratzen zen). LAB sindikatuak 2015 urtean lorturiko emaitzak hobetu ditu bai bozetan bai eta delegatu kopuruan.\nEmaitzei buruzko informazioa zabaltzearekin batera, hauteskundeetan parte hartu duten langileei eskerrak eman nahi dizkiegu. Bereziki gugan konfidantza jarri dutenei.\nDatozen urteetan LAB sindikatuko kideok txinaurri lanean jarrituko dugu langileen eskubideen defentsan. Gure konpromisoa partaidetza sustatzea eta informazioa partekatzea izango da. Halaber, langileen batzarra izango da gure parte hartzea bermatuko duen tresna. Horrela beti bezala, LABeko kideak aldamenean izango dituzue eguneroko arazoei aurre egiteko eta dituzuen aportazioak bideratzeko.\nLAB SINDIKATUA ZURE BIDELAGUN HERNANIKO UDALEAN!!


Vitoria-Gasteizko Udalaren web-orria - Konpromisoa (euskaraz). Teatro Principal Antzokia\nKonpromisoa (euskaraz). Teatro Principal Antzokia\nEguna: 2021/05/05, hasiera ordua: 19:00, amaiera ordua (gutxi gorabehera): 20:00\nA spaldi gordeta zeuzkaten erremin eta sumindurak elkarri botako dizkiote. Eroslea iristen denean, bi tratanteak eztabaidako punturik gordinean harrapatuko ditu. Erosleak ikusle soil baten jarrera hartuko du? Edo bi lagunen arteko sesioan, epaile lanak egingo ditu? Edo okerrenera, bien arteko joko maltzur horretan, biktima bihurtuko ote da?\nAntzezleak: Zuhaitz Gurrutxaga Ramon Agirre Joseba Apaolaza\nPrezioa: 15 euros\nTxalo produkzioak(Beste leiho batean irekiko da)\nHemen zaude Herritarren postontzia › Gai-arloak › Aisialdia eta Kultura ›\tKultura eta aisialdi jarduerak › Página web: Konpromisoa (en euskera). Teatro Principal Antzokia\nPágina web: Konpromisoa (en euskera). Teatro Principal Antzokia\nMe parece lamentable que se cobré una comisión por tramitar las entradas desde un servicio servicio público, dar dinero de esa forma a kutxabank es lamentable.\nEneko 2021/03/30 10:13:01


X551990 Y4778131 (b5m)\nBergara eta Azkoiti arteko mugarria. Mugarrian idatzita dagoen zenbakia: --. Polpol M.T.koek emandako zenbakia: 71. Mugarriaren izena 1939ko aktan: Sorusaitza Informazioa: Polpol Mendizale Taldea, mugarrien ibilbideak.\nAmaierako A berezkoa du hitzak eta, beraz, deklinabideko kasu guztietan mantenduko du: Untzueta, Untzuetak, Untzuetari, Untzuetan, Untzuetako, Untzuetatik, Untzuetara\nBergara eta Soraluze arteko mugarria. Mugarria ez da aurkitu. Polpol M.T.koek emandako zenbakia: 51. Mugarriaren izena 1939ko aktan: Unzeta. Oharra: Ez dugu aurkitu. Informazioa: Polpol Mendizale Taldea, mugarrien ibilbideak.\nX547803 Y4779508 (b5m)\nBergara eta Soraluze arteko mugarria. Mugarrian idatzita dagoen zenbakia: --. Polpol M.T.koek emandako zenbakia: 52. Mugarriaren izena 1939ko aktan: Unzeta. Oharra: "V" eta "P" idatzita. Informazioa: Polpol Mendizale Taldea, mugarrien ibilbideak.\nX548047 Y4779311 (b5m)\nAmaierako A artikulua da. Beraz, lekuzko kasuetan, NON kasuan izan ezik, galdu egiten du A hori. Bestalde, hitzak lehendik -KO baduenez, NONGO kasuan ez da KO errepikatzen. Hala, beraz, honako hau da erabilera egokia: Untzuetaerdikoan bizi naiz, Untzuetaerdiko lagunak ditut, Gure ama Untzuetaerdikoa da, Untzuetaerdikotik etorri naiz, Untzuetaerdikora noa... Ostera, okerrak dira honelakoak: *Untzuetaerdikoako lagunak ditut, Gure aita *Untzuetaerdikokua da, *Untzuetaerdikoatik etorri naiz, *Untzuetaerdikoara noa\nBergara eta Soraluze arteko mugarria. Mugarrian idatzita dagoen zenbakia: --. Polpol M.T.koek emandako zenbakia: 53. Mugarriaren izena 1939ko aktan: Unzeta de en medio. Oharra: "V" eta "P" idatzita. Informazioa: Polpol Mendizale Taldea, mugarrien ibilbideak.\nX548208 Y4779244 (b5m)\nAmaierako A artikulua da. Beraz, lekuzko kasuetan, NON kasuan izan ezik, galdu egiten du A hori. Bestalde, hitzak lehendik -KO baduenez, NONGO kasuan ez da KO errepikatzen. Hala, beraz, honako hau da erabilera egokia: Untzuetazpikoan bizi naiz, Untzuetazpiko lagunak ditut, Gure ama Untzuetazpikoa da, Untzuetazpikotik etorri naiz, Untzuetazpikora noa... Ostera, okerrak dira honelakoak: *Untzuetazpikoako lagunak ditut, Gure aita *Untzuetazpikokua da, *Untzuetazpikoatik etorri naiz, *Untzuetazpikoara noa\nBergara eta Soraluze arteko mugarria. Mugarrian idatzita dagoen zenbakia: --. Polpol M.T.koek emandako zenbakia: 54. Mugarriaren izena 1939ko aktan: Unzeta de abajo. Oharra: "V" eta "P" idatzita. Informazioa: Polpol Mendizale Taldea, mugarrien ibilbideak.\nBergara eta Soraluze arteko mugarria. Polpol M.T.koek emandako zenbakia: 57. Mugarriaren izena 1939ko aktan: Mugarri. Oharra: Osintxuko bariantea egindakoan desagertuta. GFAko mugarri bat dago inguruan. Informazioa: Polpol Mendizale Taldea, mugarrien ibilbideak.\nBergara eta Soraluze arteko mugarria. Polpol M.T.koek emandako zenbakia: 58. Mugarriaren izena 1939ko aktan: Bolu. Oharra: Bide azpian desagertuta. Informazioa: Polpol Mendizale Taldea, mugarrien ibilbideak.\nBergara eta Soraluze arteko mugarria. Mugarria ez da aurkitu. Polpol M.T.koek emandako zenbakia: 59. Mugarriaren izena 1939ko aktan: Iruerreketa. Oharra: Ez dugu aurkitu. Informazioa: Polpol Mendizale Taldea, mugarrien ibilbideak.\nX540510 Y4772818 (b5m)\nAmaierako A berezkoa du hitzak eta, beraz, deklinabideko kasu guztietan mantenduko du: Antsola, Antsolak, Antsolari, Antsolan, Antsolako, Antsolatik, Antsolara\nBergara eta Elorrio arteko mugarria. Mugarrian idatzita dagoen zenbakia: M5. Polpol M.T.koek emandako zenbakia: 5. Mugarriaren izena 1939ko aktan: Ansola Informazioa: Polpol Mendizale Taldea, mugarrien ibilbideak.\nX545988 Y4779815 (b5m)\nBergara eta Soraluze arteko mugarria. Mugarrian idatzita dagoen zenbakia: --. Polpol M.T.koek emandako zenbakia: 37. Mugarriaren izena 1939ko aktan: Pago-zabal. Oharra: Beste ordezko harri txiki bat. Informazioa: Polpol Mendizale Taldea, mugarrien ibilbideak.


HABE IKASBIL: Nahid nire ahizpa afganiarra\nEgilea: Anna Tortajada\nLiburuaren moldaketa: Ana Crespo Bordes\nItzulpena: Nerea Aizpurua / Lina Ugarte\nArgitaletxea: La mar de fàcil\nNahid eta Ariadna interneten bidez komunikatzen dira eta Nahidek Afganistan nolakoa zen kontatzen dio, nolakoa zen talibanak agintean zeudenean eta nolakoa ez zeudenean. Bere ikasketak direla-eta, Ariadnak kazetaritza-lan bat idatziko du Nahidek emandako informazioarekin. Baina lan hori entregatu ondoren, bi nesken arteko adiskidetasunak aurrera egingo du, eta kontu pertsonalagoak kontatuko dizkiote elkarri.\nOharra: Liburu hau Irakurketa erraza egitasmorako dago moldatua. Moldaketa, liburua argitaratu eta ia 14 urte geroago egin zen. Urte-tarte horretan zer geratu zen jakiteko, pare bat orrialde ageri dira liburu-amaieran. Irakurritakoari buruzko hausnarketarako hainbat galdera ere badira, mintzamena lantzeko lagungarri.\n– Ba al dakizu zergatik ihes egin zuen nire familiak?\n– idatzi du Nahidek amorrazioz –.\nGau batean, armadun gizon talde bat gure bizilagunen etxean sartu zen.\nAita hil zuten eta bere alabak eraman zituzten.\nGau hartan bertan gure gauzak hartu eta herrialdetik alde egitea erabaki genuen. Nahiz eta ni txikia nintzen eta ez nintzen ezertaz enteratzen, nire gurasoen larritasun eta beldurra nabaritu nuen.\nEsperientzia ikaragarria izan zen.\nMunduko dibortziaturik gazteenaren biografia duzu eskura. Ezkontzera behartutako 10 urteko Nojud Ali neskatxa yemendarraren ibilbide gogorra kontatzen da, epaile bati dibortziatzea eskatzen dionetik berriro eskolara itzultzen den artekoa.\nNumber of visits: 422


ELIKA Seguridad Alimentaria | Albaitaritza-sendagaien hondakinen presentziari buruzko urteko txostena 2015 - ELIKA Seguridad Alimentaria\nArrisku emergenteak: arrisku horiei loturiko faktoreei buruzko txostena\nAlbaitaritza-sendagaien hondakinen presentziari buruzko urteko txostena 2015\nBidaltze data 4 abendua, 2017\nEFSAk 2015. urteko txostena egin du albaitaritza-sendagaien hondakinek eta beste substantzia batzuek Europar Batasuneko animalia bizietan eta animalia-jatorriko produktuetan duten presentziari buruz.\nEBko 28 estatu kideetatik 729.881 lagin igorri ziren.\nAztertutako laginetatik, 411.677 laginketa zuzenduen bitartez bildu ziren, 19.257 produktu susmagarrietatik hartu ziren, 3.768 inportatuko produktuetatik, eta 295.179 lagin kontrol-programa nazionalen barnean aztertu ziren.\nLagin ez onargarrien portzentajea (% 0,34) egonkorra izan zen aurreko 8 urteekin alderatuta (% 0,25-% 0,37).\n2015ean, laginketa ez onargarrien maiztasuna altuagoa izan zen azido erresortzilikoaren laktonetan, elementu kimikoetan (nagusiki metaletan) eta mikotoxinetan aurreko urteetako datuekin alderatuta (2014koekin izan ezik, altuagoak izan baitziren).\nAreagotu egin zen, aurreko urteetako datuekin alderatuta (2013koekin izan ezik), tiroidearen aurkako eragileetako lagin ez onargarrien kopurua.\nFarmakologian erabiltzen diren beste substantzia batzuetan, lagin ez onargarrien kopurua murriztu egin zen aurreko urteekin alderatuta (2011 salbu).\nAzkenik, aipatu behar da emaitza horiek badutela nolabaiteko ziurgabetasuna; izan ere, partzialki erantsitako datuak dituzte oinarri, eta baliteke laginketa-planak eta aztertutako substantzien espektroak ez izatea berdin-berdinak urte guztietan.


Thailandiatik Malasia ~ Journey-Assist - Malasiatik Thailandiara\nHasiera » Mundu osoan / Eskualdeetan » Asia » Thailandia » Thailandiatik Malasiara\nThailandiatik Malasia hegazkinez\nPhuket-eko aireportutik Kuala Lumpurrera hegaldi zuzenak daude. Goizean Air Asiak kudeatzen ditu. Irteera - goizeko 8ak aldera, itzulera - arratsalde arratsaldean. Malaysiara iritsitakoan, bidaiariak pasaportean zigilatu du Thailandia utzi zuela adieraziz. Aireportuan ikuskatzeak denbora gutxi behar du, hegaldiaren iraupena 1 ordu 20 minutukoa da. Hegaldiarekin arazorik ez izateko, hegazkinaren atarian erregistratzea eta txartelen inprimaketa independentea behar dira. Kasu honetan, litekeena da irteera-kontagailuan ilarak ekiditea, pasaporteen kontrolera igaro eta berehala irteera gunera. Erosi sarrerak goiz izan beharko lirateke ahalik eta prezio txikiena ziurtatzeko.\nThailandia eta Malaysia lotzen dituen trenez egindako bidaia oso luzea izango da. Ez dago hegaldi zuzenik, baina leihotik ordu askoko bidaiak bi herrialdeetako paisaia ederrak ikusteko aukera ematen du. Malasiara trenez iristeko bi modu daude.\nBangkok - Hat Yai - Kuala Lumpur\nTrena Bangkok-eko geltoki nagusitik, Hua Lumphong deitzen da, eta China Town-etik gertu dago. Hat Yai mugako herrira egindako bidaiak 18 ordu inguru irauten du, txartelen prezioa 300 ... 1 baht bitartekoa da eta tren eta gurdien klaseak zehazten dira. Ondoren, Kuala Lumpurren geltoki nagusira doan trenera transferitu behar duzu. Txartel batek 500 txirrindulari inguru kostatzen ditu eta bidaia 60 ordu inguru behar da.\nBangkok - Butterworth - Kuala Lumpur\nBeste bide bat da gutxi gorabehera bidaiatzea. Penang. Bangkok-etik, 14.45: 12.20ean, tren bat Butterworth aldera abiatzen da (iristeko ordua 1 da). Sarreren prezioa - 000 ... 1 baht (tren klasearen arabera zehaztua). Butterworth-ek bi ikuspegi bitxi ditu. Hegaldien artean denbora izanez gero, Bederatzi Jainkoen Tenplua bisita dezakezu, baita Parke Botanikoa ere. Ondoren, turismoak transbordadore bat harrapatu dezake Georgetownera eta egunero 500: 05.30etik 01.00ra. Georgetown-era doan ferryaren kostua gutxi gorabehera 2 ringgit da, eta Butterworth-eko ibilbidea doakoa da.\nUbidea gustatzen ez zaien turistentzat, Kuala Lumpurrera autobus bidaia da aukerarik onena. Autobus geltokitik ia orduro autobus bat dago eta tarifa 400 baht ingurukoa da.\nTrenaren txartela trenbidearen konpainiaren webgunean erosi beharko litzateke aldez aurretik itzulera, izan ere, itzultzeko txartela beharrezkoa da Malasian aurkezteko.\nTrenak aukeratzeko, haien motak ezagutu beharko zenituzke. Tren motak bidaiaren iraupena zehazten du:\nexpress berezia - erosotasun handia, geldialdi gutxi;\ndiesel trenbidea - diesel autoak;\nazkarra - klase estandarra;\ntren arrunta - erosotasun minimoekin, gure trenaren antzekoa.\nSarreren prezioek ere urtaroan gora egiten dute.\nPhuket-etik Malasia irteera autobusez egin daiteke. Mugimenduak transplantea suposatzen du. Lehen mailako autobusak eta minibusak Phuket Bus Terminal Autobus geltokitik abiatzen dira. Maleta batekin egindako bidaiaren kasuan, autobusa aukeratu beharko zenuke. Tarifa 350 ... 500 baht artean dago. Hat Yai mugako herrira joateko bidaia 8 ordu inguru behar da. Lehen autobusaren irteera ordua 7.30 da, azkena - 21.45. Hat Yai-ra iritsi ondoren, Kuala Lumpurrera doan autobusean transferentzia egin behar duzu. Autobus honetarako txartela Phuketen linean erosi behar da, tokian tokiko sarrerak saltzen dituen Malaysia enpresa bat aurkitzen ez galtzeko. Kuala Lumpurrerainoko bidaia 10 ordukoa izango da; prezioa 500 eta 600 baht bitartekoa da.\nMalasiara Bangkok autobusez etor daiteke. Autobusak egunero irteten dira Kuala Lumpurren dagoen Sai Mai Tai Autobus geltokitik, Fr. Penang eta inguru. Langkakvi. Posible da txartela erostea tokiko bidai agentzia batean edo autobus geltokian zuzenean. Bere prezioa askoz merkeagoa da trenarekin edo hegazkinekin alderatuta. Langkakwira joaten bazara, lehenik 17 ordu gidatu beharko dituzu Satun aldera (Thailandiako hego-mendebaldean dagoen herria). Kaitik hasita lau hegaldietako batean ferry bat egongo da eta ordubete eta 1 minutu igaro ondoren Malaysia izango duzu.\nBangkoketik Kuala Lumpurrera joan beharko duzu, Hat Yaya-ra aldatuz. 12 ordu igaro ondoren, Malaysiako hiriburuan izango zara.


Palestinako kasuek gora jarraitzen dute, neurriak gogortu arren | Mundua | Berria\nEmakume bat Zisjordaniako Bani Naim herrian maskarak saltzen, hil hasierako irudi batean. ABED AL HASHLAMOUN / EFE Tamaina handiagoan ikusi\nPalestinako Aginte Nazionalak (PAN) iragan maiatzean arindu zituen koronabirusari aurre egiteko harturiko konfinamendu neurriak, baina, bere bizilagun Israeli gertatu bezala, hilabeteek aurrera egin ahala positibo kasuek gora egin dute, tartean joera hori aldatzeko neurriak agindu dituzten arren. Bilakaera argigarria da: datu ofizialen arabera, apirilaren 1ean 133 kasu zituzten Zisjordanian eta Gazan; ekainaren 1ean, 449; eta, atzorako, 11.284. Orotara, 80 lagun hil dira, gehienak ekainetik hona.\nNazio Batuen Erakundearen (NBE) arabera, gorakada horren arrazoietako bat Palestinaren eta Israelen arteko koordinaziorik eza da. Izan ere, Tel Aviven Zisjordaniaren parte bat anexionatzeko planen harira, Mahmud Abbas PANeko presidenteak iragan otsailean jakinarazi zuen Israelekiko lankidetza harremanak hautsiko zituela.\nNikolai Mladenov NBEren Ekialde Hurbilerako ordezkariak joan den astean salatu zuen pandemiari aurre egiteko Palestinaren eta Israelen gaitasunean «eragin nabarmena» izaten ari dela bien arteko koordinazio falta. Ohartarazi zuen, besteak beste, Abbasen gobernuak ez onartzea Tel Avivek PANen izenean biltzen dituen zergak —hilero 170,3 milioi euro jasotzen zituen zergatan— traba bilakatu dela laguntza humanitarioa jasotzeko, batez ere Gazarentzat: «[Palestinaren eta Israelen arteko] Diplomazia berriz abiarazi behar dugu».\nPANen, kezka berezia sortu du Israelen sartu eta handik ateratzen diren langile palestinarren egoerak, kutsatzeko arrisku handiagoa dutela uste baitute; konfinamendu neurriak arindu zituztenetik, Israelek mila eta 2.000 positibo artean ditu egunero. Errefuxiatuen guneetako egoera ere hizpide izan du asteotan Abbasen gobernuak; 1,5 milioi lagun bizi dira horietan, eta, Palestinar Iheslarientzako Laguntza eta Lan Bulegoaren arabera, «gainezka» daude, ez baitago tokirik gutxieneko distantzia mantentzeko.\nOsasun larrialdiari PANen krisi ekonomikoa gehitu behar zaio, haren diru sarrerak %80 txikitu baitira krisia hasi zenetik. Horrek eragin zuzena izan du pandemiari aurre egiteko gaitasunean, baita 177.000 funtzionarioei soldatak ordaintzeko asmoetan ere; iragan hilabetean, esaterako, ez zuten ezer jaso.\nIrak berriz konfinatu dute, gutxienez abuztuaren 6ra arte


Espazioen alokairua - Puente Colgante - Puente Bizkaia\nZubiaren terrazetan eta pasabidean neurrirako programak antolatu ahal izango dira, aurretik kontsultatzen bazaigu, baita harrera jaiak edo koktelak ere. Terrazak eta pasabidea kanpoko erakusketetarako alokatzen ditugu eta ospakizun berezietarako. Terrazetarako karpak alokatzeko posibilitatea dago.\nPublizitate-espazioak ditugu, ontxitxo barruan eta kanpoan, erakusleihoak eta Oppi-ak adibidez; baina, gainera, eguneko 24 orduetan zehar ikus daitekeen barruko TB kanal bat ere badugu.\nBisita ezazu Bizkaia Zubiko gure pasarela eta bertatik ikus daitekeen itsasadarraren bi ertzen ikuspegi panoramiko harrigarriak liluratu egingo zaitu. Bilboko industriaren gorakadako gure elementu industrialak miretsi ahalko dituzu bertatik, eta Euskadiko zubi ospetsuenari buruz gure audiogidek kontatzen dituzten istorioekin gozatuko duzu.\nMUPIAK ETA ERAKUSLEHIOAK\nErabil itzazu gure publizitate kartelak eta erakusleihoak zure negozioa iragartzeko eta erakusteko. Zure produktuak ikusgai jartzeko toki hoberik ez duzu aurkituko.\nItsasadarraren gainean kokatutako aire zabaleko lau terrazek aukera perfektua osatzen dute ospatu nahi duzun edozein ekitaldi bertan egiteko.\nEguzkia Getxo eta Portugalete gainean sartzen ari denean, eta zeruertzeko muga bi udalerrietako argiekin argitzen denean, Bizkaia Zubi gaineko pasarela agertoki magikoa bihurtzen da afari dotore bat, harrera ekitaldi bat edo ospakizun pribatu bat hartzeko.\nKokaleku bikaina du, Bilboko itsasadarretik 50 metrora, eta handik gonbidatuek panoramika izugarriaz gozatzeko aukera izango dute.\nMahaiak modu erakargarrian banatuta, harrera-ekitaldi sofistikatuak, entretenimendua, argiak eta loreak… aukera horiek guztiak balia daitezke edozein beharrizanetara egokitutako ekitaldi dotoreak antolatzeko.\nBIZKAIA ZUBIAN IRAGAR ZAITEZ\nUtilizamos cookies propias y de terceros para analizar nuestros servicios y mostrarte publicidad relacionada con tus preferencias, con base en un perfil elaborado a partir de tus hábitos de navegación, para fines analíticos o estadísticos sobre su utilización…Y otro tipo de fines. OnartuRead more


1. Zure burua aurkeztu ITZIAR BASTERRETXEA\nItziar Basterretxea Seijo naiz, 27 urte ditut eta karakterizazio ikasketak egin ditut.\nArtea munduarekiko izandako sarbidea ez zen kasualitatez izan, txikitatik errealitate horretan murgilduta hazteko zortea izan dut.\nEspezializazioa, aldiz, lan sakonagoa izan zen: nire ibilbidea nire irudimenean bizi ziren diseinuei bolumena eta gorpuzkera eman nahian hasi zen.\nHainbat teknika probatu nituen, erosoago zeinekin sentituko nintzatekeen argitzen saiatuz. Esan dezagun bilakaera artistikoa prozesu introspektibo batekin nahastu zela. Bertan, mihise zuriaren artea menderatzen ikasi nuen: bizitza eta adierazpena ematea itxuraz bizigabea den zerbaiti.\nProzesu horretan June Arrutiren* proposamena inflexio-puntu bat suposatu zuen: bere laguntzarekin, lehenengo aldiz, nire artea kalera hurbilduko nuen. Hondarribiko Erdi Aroko azokan parte hartzeko esperientzia berezia eta atsegina izan zen, sortutako maskarekin oso eroso sentitzea lortu nuen, nire pertsonalitatea haietan islatzen baitzen.\nHortik aurrera, maskarekin jarraitzeko gogoak piztu zitzaizkidan, baina pinturekin sorkuntzak estadio lauan geratzen zirenez, akrilikotik collagera pasatzea erabaki nuen; teknika horri esker kanporatu nahi ditudan mezuak pertsonengana era zuzeneagoan iristen baitira. Eboluzio hau maskarak adierazpen-tresna bihurtu zituen.\n* Instagram: matrape_macrame.\nNire lanaren bidez ikuspuntuak zabaldu nahiko nituzke, elkarrizketarako eta hausnarketarako espazio bat sortzea gustatuko litzaidake. Hortaz, pentsatuz, belaunaldi berriek tradizioaren mugak zabaldu ahal izateko aukeraz gozatuko dugula.\nKolektibitatearen balioa berreskuratzeaz ari naiz, herri mailan komunitate-laguntza jarduteko sare bat sortzeaz: non talentuen aniztasuna haztatzea posiblea izango den.\nOro har, jasotako feed-backa positiboa da; hala, pertsonek azkeneko produktua baloratzeko gai diren arren, honen aurrekaritza prozesua ikusezina bihurtzen da...\nOhituak gaude artearen inguruan botatzen ditugun juizioak lan hau “polita edo itsusia” denaren balorazioarekin amaitzea. Ustez, aurrera pausua eman behearko genuke: nire artea “polita edo itsusia” baino gehiago bada: bere nortasuna badu, bere kabuz hitzegiten du… Egun, nire lanen asmoa da historio bat kontatzea, hauekin pertsonek identifikatu daitezen.\nZentzu zabalenean, nire artea kalera hurbildu nahiko nuke, ustez, kalerik gabe nire artea baliogabetasunean eroriko zela: bi kontzeptuek kausa-efektu binomioetan bilakatzea gustatuko litzaidake.\nNire lanaren intentzionaltasuna sentsazioak probokatzean datza, maskaren erabilerak sortzen duen efektua interesgarria da: potentzial handiko tresnak bihurtzen baitira.\nMaskara jarri, eta “urrunago joan” zaitezke, ohikoaz atera eta adierazpen berriak esperimentatu ditzazkezu... Azken batean, dimensio errealaren eta fantasiaren arteko zubia izan leike: maskara, emantzipazio-prozesu batean murgiltzeko aukera luzatzen dizu, non errelitate ezberdinak daztatu ditzazkezu.\nKolektibitatearen ideia berreskuratuz, lankidetzarako espazioa sortzea idealena izango litzateke.\nHondarribian sare artistikoa sortzeko proiektuari dagokionez, aldizkari honetan luzatutako gunea hasiera bada: geure buruak ezagutaraztear gain belaunaldi ezberdinen arteko harremana sustatzen baitu


Eiken – Euskadiko Ikus-entzunezkoen Klusterrak bazkideen Batzar Nagusian lehen 2009-2011 Plan Estrategikoa aurkeztu zuen ekainaren 25ean, Euskal Ikus-entzunezkoen Sektorearen garapen lehiakorraren liderra izateko proposamena jasotzen duena. Dokumentuak sektorearen gaitasun lehiakorra zehaztuko dituzten alderdi giltzarriak aurreratzen ditu, Porter diamanteren metodologiaren arabera. Eikenen arabera, lehiakortasunaren osagai giltzarriak honako hauek dira: nazioartekotasuna, talentua, berrikuntza eta aukera berrien bilaketa, Ikus-entzunezkoen munduan ekoizteko, banatzeko eta kontsumitzeko moduan gertatzen ari den iraultzatik abiatuta.\nDigitalizazioaren eta teknologia berrien testuinguruan, Eikenek negozio tradizionala lekuz aldatzen ari den “ikus-entzunezko negozio berriaren” sorrera baieztatu du; dena den, lehenengoak fakturazioaren zama nagusia hartuko du oraindik datozen urteetan. “Ikus-entzunezko negozio berri” horren ezaugarriak dira TDTrako edukien ekoizpena, hainbat euskarritarako (telefono mugikorrak, Internet, tokiko TBak) “low cost”-en sorreran eta ekoizpenean espezializatzea, eta zinemako nahiz TBko edukiak gailu mugikorretara egokitzea. Era berean, soluzio interaktiboen bilakaeran bereizten da, e-Admnistrazioko edukiak hornitzen ditu, aisialdia du ardatz nagusi eta lehenesten duen publikoa 45 urtetik beherakoa da. Testuinguru berri honetan Klusterrak eginahalak egingo ditu EAEn nagusi diren zerbitzu tradizionaletako ekoizpen etxeek eta enpresek beren negozio nagusia bultzatu dezaten lehiakortasuneko hobekuntzen laguntzaz (prestakuntza, kalitatea, nazioartekotasuna), eta, aldi berean, negozio berrietan sartzeko aukerak bilatu ditzaten. Horren harira, Eikenek enpresen garapena bultzatzea proposatzen du beren lehiakortasuna etengabe sustatuta, berariazko prestakuntzaren, berrikuntzaren eta zerbitzu aurreratuen hornikuntzaren bitartez eta talentuaren aldeko erronkari garrantzia emanez; izan ere, alderdi hori erabakigarria da sektorearen arrakasta lortze aldera.\nEra berean, Klusterrak enpresa egitura egokitua garatu nahi du, euskal enpresen tamaina txikiak eragozpen garrantzitsua izan ohi baita sektorearen garapenerako. Eikenen lehentasunezko lan ildoen artean dago, halaber, nazioartekotasuna eta kanpoko merkatuetara ateratzea. Horri dagokionez, Basque Audiovisualaren laguntzaz Cannesko azoka nagusietan (MIPTV, MIPCOM eta MIF) gure sektorearen presentzia finkatu da, eta aurrera begira ildo hori landuko da Klusterraren Nazioarteko Planaren bidez.\nBestalde, Eikenek antena hargailu gisa jokatu nahi du abangoardiako jakintza enpresen eskura jartzeko, eta sektoreari aurrera egiten laguntzeko zehaztutako estrategiaren norabidean. Izen ere, negozio berrien garapenak jakintza sortzeko eta partekatzeko ahalegin handia eskatzen du. Klusterrak enpresa eragiketak ere lagunduko ditu (enpresa berrien sorrera, fusioak, Euskaditik kanpoko enpresetan inbertitzea, eta abar), bere bazkideen edo Administrazio publikoaren ekimenez sortzen baldin badira eta haien helburua sektore osoaren garapen lehiakorra garatzea baldin bada.\nIzan ere, Eikenek azken hilabeteotan hausnarketa estrategiko sakona egin du eta horri esker Euskal Ikus-entzunezko Sektorearen ahulguneak eta indarguneak diagnostikatu ahal izan ditu, Sektoreko Berrikuntza Agendaren barruan sartuko diren ekintzak mahai gainean jarriz, sektoreko enpresen lehiakortasuna bultzatzeko xedearekin.\nRogaland eskualdean, Norvegiaren hego-mendebaldean, dagoeneko prestatzen ari dira Cartoon Forumaren hogeigarren urteurrena. Europako animazioaren urteko foro honen helburua da animazioko telesailen koprodukzioa, finantzaketa eta banaketa sustatzea. Baleuko (Eikeneko bazkidea) eta Somuga aukeratu dituzte, ospe handiko foro horretan beren proiektuak aurkezteko. Irailaren 22tik 25era animazioaren mundua Stavanger eta Sandnes hirietara begira egongo da; izan ere, Europako ekoizleek bertan aurkeztuko dituzte Europako animazioko telesailen belaunaldi berria zein ikus-entzunezko plataforma berriak.\nCartoon Forumaren emanaldi berri honetan nagusi izango dira Europako animazioaren ezaugarri diren kalitatea eta aniztasuna. Guztira, 63 proiektu aurkeztuko dira, eta horietatik, 28 bi edo herrialde gehiagoren arteko koprodukzioak izango dira. Aurkeztutako proiektu guztiak batuta animazioko 320 ordu egongo dira ikusgai, eta aurrekontu orokorra 155 milioi eurokoa izango da.\nEspainiako ordezkaritzan, Baleukoren (Eikeneko bazkide) eta Somugaren bi proiektu daude. Baleukok “Black to the moon” telesaila aurkeztuko du. Proiektua izenburu bereko film luzearen jarraipena da eta euskal ekoizpen etxeak dagoeneko arrakastaz aurkeztu du nazioarteko hainbat azokatan. “Canneseko azken emanaldia egin zenetik, TVE arduratzen da filmaren nazioarteko salmentez eta oso pozik daude merkatuan izan duen harrerarekin” azaldu digu Miguel Gómez Tejedor Baleukoko animazio arduradunak.\nCartoon Forumerako Espainiako ordezkaritza honako enpresa hauek osatua egongo da: Anera Films; Benece Produccions; Cromosoma; Enne Entertainment; Hampa Studios; Mago Audiovisual Production; Motion Pictures; Neptuno Films; Pigmeos Animación; Screen 21; Tiburón de Animación; Tomavistas eta Zebra Animation.\nMaila teknikoari dagokionez, 2Dko proiektuen kopurua 3Dkoen baino zertxobait handiagoa da (%41 eta %37, hurrenez hurren); bestalde, nagusi dira beste behin 6 eta 9 urte bitarteko haurrentzako proiektuak, %39 hartzen baitute.\nJaialdiaren ardatza den proiektuen aurkezpenarekin batera, Cartoon Forumek animazioko film onenari emandako 2009ko Cartonn d`or saria banatuko du; sortuz geroztik, sari horrek Europako talentu berriak bultzatzen lagundu du. Horrez gain, Cartoon Tributes sariak banatuko dira, Europako animazioa bultzatzen diharduten ekoizleen, telebista kateen eta inbertitzaileen lana goraipatzea xede dutenak.\n“Nekeetan, irria ezpainetan”. Horixe pentsatuko zuen Imanol Ortizek “Artículo 35” telebista-saioa bururatu zitzaionean. Lan bila ari diren pertsonei laguntza ematen dien saioa da, hain zuzen ere. ‘Dokureality’ hori aukeratu dute ikus-entzunezko 55 proiekturen artean (dokumentalak, telesailak...), Ikus-entzunezkoen Sektorearen Klusterrak sustatutako EikenBANK programaren bidez modu profesionalean produzitua izateko.\nSari banaketa ekainaren 9an EiTBren (Eikeneko kidea) Multibox aretoan izan zen. Ekitaldian, besteak beste, Jon Moran, Bizkaiko Foru Aldundiko Berrikuntza Agentziako Zuzendaria; Mikel Toral, Eusko Jaurlaritzako Kultura Sustatzeko Zuzendaria; Carmelo Garitaonandia, UPV/EHUko Bizkaiko Errektoreordea; Iosu Zabala, Mondragon Unibertsitateko Errektorea; Luis Almaraz, BBK Gazte Lanbideko Zuzendaria; Ibone Bengoetxea, Bilboko Udaletxeko Kultura eta Hezkuntza Zuzendaria, eta Alberto Mendez, SPRIko Zuzendari Korporatiboa egon ziren.\nOrain, K 2000 produkzio-etxearen eskutik, “Artículo 35” saioa martxan jarriko da ikus-entzunezko produktu gisa, eta, azkenean, ETBk jarriko du ikusgai. Gainera, proiektuaren egileak 4.000 euroko diru-saria du, bai eta diru-kopuru bereko beka bat ere, lau hilabetez enpresarekin batera lan egin dezan, bere ideia garatu ahal izateko. Epaimahaiko kideek proiektu honen originaltasuna eta bideragarritasun komertziala baloratu dute, batez ere.\nOraingoan, gainera, epaimahaiak sari berezia eman dio Ana Hormaetxeren (Getxo) “Protervo” proiektuari. Telefono mugikorretik ikusi ahal izango den fikziozko telesaila da, hain justu. Izan ere, EikenBANKen arduradunek modu positiboan baloratu dute aurreranzko urrats hori, formatu berrietara eta ikus-entzunezko edukiak kontsumitzeko modu berrietara (kasu honetan, telefono mugikor bidezko telebista) egokitzen diren eduki multimedietarako proposamena delako. Proiektu honen kasuan, Irusoin eta Orio Produkzioak enpresak arduratuko dira ideiaren garapen posiblea aztertzeaz.\nEikenBANKen arduradunek ahalegin handia egin dute ekimena aurkezteko; izan ere, prestakuntza-zentroetako, zine-eskoletako eta ikus-entzunezkoekin lotutako zenbait titulazio unibertsitariotako ia bostehun ikasleri aurkeztu diete proiektua. Eikenek 2008an martxan jarritako programa berritzaile honen helburu nagusia da profesionala ez den talentu sortzailea aurkitzea eta talentu hori enpresekin harreman zuzenean jartzea, lankidetza horretatik produktu lehiakor berriak sortu daitezen Euskadiko Ikus-entzunezkoen sektorearen barruan.\nHain zuzen ere, enpresen eta talentuen arteko harreman zuzena sustatzeko asmoz, EikenBANKen sari-banaketan –atzo arratsaldean egin zen, EiTBren eraikineko Multibox Aretoan– Face to Face bat antolatu zen (F2F EikenBANK), finalistek aukera izan zezaten produkzio-etxeekin harremanetan jartzeko eta esperientziak trukatzeko.\nEikenBANKek Klusterreko bederatzi enpresaren inplikazioa dauka: 3Koma, Baleuko, Canal Bizkaia, EiTB, Irusoin, Jarkatza, K 2000, Orio Produkzioak eta Pausoka dira enpresa horiek. Gainera, babes instituzional handia dauka; hain zuzen ere, Eusko Jaurlaritzako Industria eta Kultura sailek, Bizkaiko eta Gipuzkoako Foru Aldundietako Berrikuntza sailek, SPRIk, Bilboko Udalak eta BBKren Gazte Lanbidean Fundazioak babesten dute ekimena.\nInstituzioek modu positiboan baloratu dute elkarren lehian aritzen diren enpresak –Euskadiko Ikus-entzunezkoen Sektoreko garrantzitsuenak– proiektu batean elkartu izana, profesionala ez den talentuaren aldeko proiektu bat bultzatzeko. Aurreko edizioan bezala, ekimenak EHU/UPVren, Mondragon Unibertsitatearen, Deustuko Unibertsitatearen eta EAEko Ikus-entzunezko Ikasketa Zentro eta Zine-eskola guztien babesa dauka.\nTradizioa eta berrikuntza. Bi gako-hitz, Portugalgo Gobernuak bere eskaintza turistikoaren nortasun adierazle bihurtu nahi dituena. Horregatik, eta herrialdearen marka mundu osotik zabaltzeko proiektu baten zati gisa, 7,5M euro bideratuko ditu Unescok gizadiaren ondare izendatutako bere lau komentu berritzeko –Alcoçaba, Batalha, Jeronimos eta Cristo-, eta horrela, ibilbide turistiko handi bat sortuko du, marketing komertzialaren bilakaera berriei jarraiki. Vilau enpresa izango da proiektuaz arduratuko dena eta helburutzat izango du turismoa egiteko modu berri bat sortzea, bisitariak ez daitezen subjektu pasibo izan, baizik eta ingurunearekin elkarrekin dezaten.\nHori lortzeko, Lisboatik hurbil dagoen Tomar hirian kokatuta dagoen Cristo Komentu Tenplarioan munduan bakarra izango den eduki digitalak dituen interpretazio zentro bat eraikiko dute. Bertan, zinemako gaiak nahasiko dira elementu birtualekin, emaitza guztiz erakargarria lortzeko. Eraikuntza lanak bukatzen direnean, bisitariak historia azaltzeko eredu berri baten lekuko izango dira eta errealitate birtualaren bitartez iraganeko aspaldiko gertaeretara bidaia egingo dute, eta, gainera, kontakizun epikoak entzungo dituzte haiek bizi izan zituzten protagonisten ahotatik.\nNahiz eta proiektua definizio bidean egon oraindik, sei hilabete hartuko duen lana, hain zuzen, jadanik hasi dira oinarriak izango direnak zehazten. “Funtsezkoa da monumentu batera etortzen diren bisitariak inguratzea eta modu erakargarrian historian barrena gidatzea, komunikazio arloko punta-puntako teknologiarekin erakusketa baliabideak nahasten diren bitartean”, dio Fernando Aguirrek, Vilau enpresaren garapen zuzendariak.\nCristo Komentua, 1162an on Gualdim Pais Templeko Mestre Handiak sortua, kultur, turismo eta debozio gune da; bertan txertatzen dira elementu erromaniko, gotiko, manierista eta barrokoak. Bere garrantzi historiakok eta bere edertasunak ikur nagusi bihurtu dute portugaldarrentzat eta bestalde, turismo pizgarri erakargarri, urtero bisitatzen duten lau milioi pertsonei esker. 1983an Unescok Gizadiaren Ondare-Monumentu izendatu zuen.\nBerrikuntza\tEikeneko ekintzak\tEikeneko kideak\tIkus-entzunezkoen eremua\tAzken berriak Eikenek 2009-2011 Plan Estrategikoa aurkezten du, euskal ikus-entzunezkoen garapen lehiakorraren liderra izateko


Zorrozako langile ohiak, beste istripu baten harira: “furgoneta batean sartu eta txakur bat bezala eraman zuten hanka zulatua zuen langilea” - Aiara - Aiaraldea.eus\nTxabi Alvarado Bañares 2020-03-10 12:00\nBi aste igaro dira Zorroza gestión de residuos enpresan 24 urteko behargin bat hil zenetik. Ordutik hona hainbat informazio argitaratu dira Murgako lantegi horren jardunaren inguruan.\nAiaraldea hedabideak bertan lan egin zuten sei pertsonekin hitz egin du. Horietako hiruk bideo edo audio elkarrizketa bidez egin dituzte adierazpenak. Beste hirurek, aldiz, anonimotasuna mantendu nahi izan dute. Hala ere, antzeko gauzak aipatu dituzte seirek enpresaren barruan ikusi eta bizitakoak kontatzerakoan.\nGavrilă Vasile Zubascu duela hiru urte egon zen bertan lanean. “Lehen hiru asteak ondo egon ziren, baina gero ez zen kontratuak esaten zuena betetzen. Ni makinista bezala sartu nintzen eta bonba hidraulikoak aldatzera iritsi nintzen”, salatu du behargin gazteak, “ez zegoen postu finkorik, zure funtzioa egun batetik bestera aldatu zitekeen”.\nTrebakuntzarik ez zegoela nabarmendu du langileak. “Formazio ikastaro batzuk egin zizkidatela esan zidaten. Nor sinatu zituen galdetu nuen, eta beraiek sinatu zituztela erantzun zidaten. Ez nituen ikastaroak eginak, ez nuen nire izenean sinatu zutena ikusi, ez ezer”.\nGainontzeko langileek ere antzeko lekukotzak eman dituzte. “Formazio? Zer formazio? Ez zegoen inolako formaziorik”, ziurtatu du Txebi Landaburu amurrioarrak, “zerbait egin behar bazen makina barrura sartzen zinen eta listo”.\n“Ez nituen ikastaroak eginak, ez nuen nire izenean sinatu zutena ikusi, ez ezer”\nZortzi hilabete inguru eman zituen Landaburuk fabrikan lanean. Zuzendariaren hitzezko tratu txarrak salatu ditu amurrioarrak. “Jarrera hori atzerritarrekiko zuen batez ere”, nabarmendu du, “oso baldintza txarretan zituen. Goizeko zazpietan sartzen ziren, pare bat bokata jaten zituzten eta batzuetan, uda garaian, arratsaldeko zortzi edo bederatzietara arte egoten ziren, hamar ordu baino gehiago”.\nFelixek (izen asmatua) ere antzekoa adierazi dio Aiaraldea hedabideari: “Behin goizeko zazpietan hasi eta gaueko hamaiketan itzuli nintzen”. Bere hitzetan, ohikoa zen aurreikusitakoa baino ordu gehiago egotea lantegian. “Gauza guztiak egiten ziren presaka, ez zegoen kafe bat hartu ezta bost minutuz atsedena hartzeko tarterik. Tratua oso txarra zen, eta erantzuten bazenuen kaleratzearekin mehatxatzen zizuten”.\nBeharginek salatu dutenez, jende gehienak ez zuen denbora asko jasaten lanean.“Egon zen bat goizeko zazpietan lanean hasi eta arratsaldera arte iraun ez zuena”, oroitu du Felixek, “bi egunez baja hartzen bazenuen -katarro bategatik, adibidez- itzultzean bizitza izorratzen zizuten, zure kabuz joateko”. Adrianek -izen asmatua- antzeko zerbait kontatu du: “Arduradunak esan zidan lana uzteko, bestela burua apurtuko zidalako”. Bere hitzetan, behargin gehienek “aste bakan batzuk” baino ez zuten irauten bertan.\n“Arduradunak esan zidan lana uzteko, bestela burua apurtuko zidalako”\nLuis Angel Barrena kamio gidaria da salbuespenetako bat. 2005 eta 2017. urteen artean egon zen Zorroza enpresan lanean. Lehen urteetan gatazkarik izan ez zuela azaldu du Basauriko beharginak. Beranduago hasi ziren arazoak, kamioi baten harira. “Ez zuen frenorik. Zer gertatzen zitzaion ikustera eraman nuen, eta itzultzean istripu bat izan nuen”. Orduan aldatu zen zuzendariaren jarrera. “Une oro zegoen nire atzetik. Ez zidan bidaiarik enkargatzen eta eguerdian barruan mantentzen ninduen eta ezin nintzen bazkaltzera joan”. 16-17 hilabete inguru igaro zituen guztira bajan, antsietatea dela eta. “Beste lan bat eskaini zidaten eta bertatik alde egin nuen”.\nFabrikako makina eta azpiegitura guztien egoera ere salatu dute langile ohiek. “Ez zegoen armairurik, ezta ordua markatzeko erlojurik edota dutxarik ere”, azaldu du Landaburuk. “Hiruzpalau kamioi zeuden ondo, baina gainerakoak nahiko txarto zeuden. Beti zeuden arazoak: ez zutela frenatzen, zaharrak zirela... bertan konpontzen zituzten gainera”, azpimarratu du Barrenak. Beste kamioi gidari batek ere antzeko gauza bat azaldu du: “Kamioiek beldurra ematen zuten. Bat apurtu zitzaidan eta kaleratu egin ninduten. Poztu egin nintzen, nahiago dut etxean egon bizia jokatu baino”.\n“Makina bat izorratzen bazen piezaren bat kentzen zitzaion funtzionatzen jarraitu zezan”\nBehargin guztiek diote gauza bera: ez zegoen inolako segurtasunik. Hau dio Landaburuk: “Makina bat izorratzen bazen piezaren bat kentzen zitzaion funtzionatzen jarraitu zezan”. Amurrioarraren hitzetan, horren ondorioz gertatu zen beharginek oroitzen duten lan istripu larrienetako bat, fenwis motako orga batek behargin baten hanka zulatu zuenean. “Inork ez zuen inor deitu. 112ra deitzeko esan genuen, baina furgoneta batean sartu zuten zauritua eta txakur bat bezala eraman zuten mutualitatera”.\nLarrialdi zerbitzuak ez deitzea ohiko jokabidea zen zuzendaritzaren artean, Felixen arabera.\n“Batzuetan istripua izan zuen beharginari esaten zioten mutualitatera bakarrik joateko”.\nGavrilă Vasile Zubascuk bere azalean sufritu zuen segurtasun gabezia hori. “Denetarik egitera bidaltzen ninduten, bakarrik. Zinta ataskatzen bazen errotaren atzeko parteko galbahea altxatu behar zenuen, erdi ustelduta zegoen zinta batekin eusten zena”, azaldu du Amurrion bizi den beharginak, “zinta horrek giltza zabalgarri bat zuen, blokeatzeko eta garbitzen joateko. Baina ez nuenez laguntzeko inor, ahal nuen moduan moldatu nintzen. Giltza sartu nuen, zinta askatu zen eta hiru atzamar harrapatu zizkidan. Bertan egon nintzen kamioi gidari bat bertaratu zen arte. Arduradunengana joatean ur hotza botatzeko eta atzera itzultzeko esan zidaten, egurra txikitzen jarraitzeko”.\n“Batzuetan lan istripua izan zuen beharginari esaten zioten mutualitatera bakarrik joateko”\nFabrikara iristen zen zaborra kudeatzeko modua ere salatu dute beharginek. “Ni egon nintzenean zabor pilak 4 metroko altuera zuen”, nabarmendu du Zubascuk, “udalak ez zuen halakorik baimentzen, baina kontrolak zetozenean kamioi batzuk kargatu, gauzak apur bat kendu eta listo, ez zen ezer gertatzen”.\nIldo beretik doa Felixek ikusitakoa: “Beste enpresa batzuetako kristala ekartzen zuten, beste gauza batzuekin estali eta ezkutatuta eramateko. Antzeko zerbait egiten zuten koipe eta gasolina ontziekin”. Zorroza gestion de residuos “birziklapen” enpresa bat dela nabarmendu du beharginak: “Nik etxean birziklatzen dut, baina enpresa honek justu kontrakoa egiten du, dena nahastu”.\n“Kontrolak zetozenean kamioi batzuk kargatu, gauzak apur bat kendu eta listo, ez zen ezer gertatzen”\nBaina Zubascuk bizitakoa da kasurik deigarriena. “Ataskatutako putzu septiko bat husten zutenean, bertako materiala zegokion tokira eraman beharrean, lantegiaren atzeko aldean barreiatuta uzten zuten, zoruan. Hormigoi gutxi zegoen, lurra zen gehiena. Botekin ibili behar nintzen kakaz ez betetzeko, baina berdin zitzaien”.\nZuzendaritzaren erantzunaren zain\nAiaraldea hedabidea Zorroza gestión de residuos enpresako zuzendariarekin jarri da harremanetan artikulu hau osatzeko, baina momentuz ez du erantzunik jaso.


Igor Agirre alkateak "barkamena" eskatu du eta udalak ordenantza bat landuko du antenen inguruan - Mallabia - Anboto.org\nIgor Agirre alkateak "barkamena" eskatu du eta udalak ordenantza bat landuko du antenen inguruan\nJoseba Derteano 2019-12-20 13:30\nIgor Agirre alkateak autokritika egin eta udaleko agintari nagusi moduan "akatsa" onartu eta "barkamena" eskatu du. Azaldu duenez, Orange enpresak San Pedro ermita ondoan antena bat sartzeko eskaera egin zuen irailean. "Arkitektoak egoera aztertu, eta gune horretan azpiegitura hori ipini zitekeela esan zigun", gogoratu du. Beraz, antena ipintzeko baimena eman zuen.\nAzaroaren 13an, herri batzar batean, antenaren gaia mahaigaineratu zuten. Herritarren kezka ikusita, beste batzar batera deitu zuen, abendu hasierarako, xehetasun denak emateko. Batzar horren aurretik, arkitektoagaz eta abokatuagaz batu zen. "Orduan konturatu ginen txarto emandako baimena zela. Plan orokor berria partzialki onartuta dago, baina oraindino ez dago publikatuta, eta, beraz, ez dago indarrean. Beraz, indarrean dagoen arautegia hartu behar da kontuan. Araudi horren arabera, antena toki hartan ipintzea ez da legezkoa", azaldu du. Horiek horrela, herri batzarrean antena ilegala zela onartu eta "barkamena" eskatu zuen. "Gure akats handi bat izan da", gehitu du. Joan zen barikuko plenoan, EAJk eta EH Bilduk baimena atzera botatzea onartu zuten, aho batez.\nPleno berean beste erabaki bat ere hartu zuten: antenen inguruko ordenantza bat lantzen hastea, etorkizunean zer antena mota, non eta zein baldintzatan ipini daitekeen zehaztuko duena. Horretarako, gaian aditua den Alberto Arrate abokatuaren laguntza izango dute.


Bi kontzertu izango dira hilaren 27an plazan - Azkoitia - Maxixatzen.eus\nBi kontzertu izango dira hilaren 27an plazan\nMaxixatzen.eus 2018-01-12 13:12\nUrtarrilaren 27an bi musika taldek joko dute herriko plazan, 23:00etatik aurrera, Um blem ble tabernarien elkarteak antolatuta. Yakovlev 42 taldeak joko du lehendabizi eta ondoren Etsaiakeroak taldeak.\nEtsaiakeroak taldearen jarraitzaile sutsuena, oraingoz, abeslaria bera da, Aitor Ibarra, Auo “Etsaiak”; hots, Etsaiak taldeko abeslaria orain erotuta. Zeharkaldian lagun zaharrak eta berriagoak izango ditu alboan. Talde indartsua batzea lortu du Auok eta pozik dago emaitzarekin, eta batez ere, zoratzen soinuaren trinkotasunarekin.


Iparraldeko unibertsitateko ikasleek doan jasoko dituzte hilekorako produktuak — Gaztezulo\nIparraldeko unibertsitateko ikasleek doan jasoko dituzte hilekorako produktuak Konpresak eta tanpoiak doan eskuratu ahalko dituzte martxotik aurrera; 1.500 banatze gune ezarriko dituzte Frantziako unibertsitateetan eta ikasle egoitzetan. https://www.gaztezulo.eus/albisteak/iparraldeko-unibertsitateko-ikasleek-doan-jasoko-dituzte-hilekorako-produktuak https://www.gaztezulo.eus/albisteak/iparraldeko-unibertsitateko-ikasleek-doan-jasoko-dituzte-hilekorako-produktuak/@@download/image/accAccrocheFacebook0x0a1242816774.jpg\nKonpresak eta tanpoiak doan eskuratu ahalko dituzte martxotik aurrera; 1.500 banatze gune ezarriko dituzte Frantziako unibertsitateetan eta ikasle egoitzetan.\nFrantziako Gobernuak 2021eko aurrekontuetan bost milioi euro bideratuko ditu "hilekoaren pobreziari" aurre egiteko, aurreko urtean baino lau milioi euro gehiago. Gauzak horrela, berritasun garrantzitsu bat gertatuko da herrialdeko unibertsitate eta ikasle egoitzetan; martxotik aurrera, hilekorako produktuak doan jasoko dituzte ikasleek. Horretarako, herrialdean 1.500 banatze gune ezarriko dituzte.\nGauzak horrela, Ipar Euskal Herriko unibertsitateko ikasleek doan eskuratu ahalko dituzte konpresak eta tanpoiak hemendik aurrera. Estrategia honen helburua produktu horiek erosteko zailtasunak dituzten gazteei laguntzea da; hain zuzen, ikerketa batek azaleratu duenez ikasleen herenarentzat aukera zaila da produktu hauek ala premiazko beste behar batzuen artean aukeratu behar izatea zailtasun ekonomikoengatik.\nFrantziako kasua ez da lehena; iaz, Eskozian neurri bera onartu zuten, eskoletan eta unibertsitateetan hilekorako produktuak doan banatzen zituen lehen herrialdean bilakatuz. Zeelanda berrian ere, ekainetik aurrera doan banatuko dituzte konpresa eta tanpoiak ikastetxeetan.


x Miel A. Elustondo\nGerrako haurra Habana itsasontzian sartu zuten 1937an, Espainiako Gerra Zibiletik ihesi. Errusian, Lehen Mundu Gerrak harrapatu zuen eta han Leningradeko (gaur egungo San Petersburgo) blokeo beldurgarria ezagutu zuen. 1961ean, Kubara heldu zen Barakaldoko haurra, bizi berri bat eginez Habanan.\nHamar eta erdietan ginen etortzekoak, baina, horra!, hamabi eta erdiak ere gainean. Barkatu, andrea! Kubatarren orduan gatoz…\nBai, ongi etorri, berandu etorriagatik ere. Kubako ordua… Ni oso pozik naiz kubatarren artean, ez dut arrangurarik, bikainak dira, baina garaiz ibiltzeari dagokionean kubatarra ez da zuzena. Baina esan, esan, zer jakin nahi zenuten?\nAlizia Casanova Gomez zaitugu.\nBai, Barakaldokoa, Sestao ondokoa. 1925eko uztailaren 8an jaio nintzen. Urte mordoa, horratik! Beldurtzeko moduko urte zakukada! 11 urte arte bizi izan nintzen han. Urte gutxi, aukeran. 1925eko uztailaren 8an jaioa, alde egin behar izan nuen 1937ko ekainaren 21ean. Gerra garaia zen Espainian, eta Frantziara eta Ingalaterrara ari ziren sasoi hartan haurrak bidaltzen. Horretan zen gure ama ere, ni Frantziara edo Ingalaterrara bidaltzekotan, baina aitak ezetz. Izan ere, gure aita… aita santua baino aita santu zaleagoa zen, Fidel baino Fidel zaleago, eta Marx baino marxistago. “Ez, Sobiet Batasunera bidaliko dugu!”, esan zuen. Eta Sobiet Batasunera bidali ninduen. Gorriak ikusi ditut bizitzan… Bi espedizio handi izan ziren orduko hartan: euskaldunak, batetik, eta asturiarrak, bestetik. Euskaldunok ez genuen zori onik izan. Ez zegoen Sobiet Batasunaren eta Espainiaren arteko harremanik eta, beraz, gu jaso behar gintuen ontzia Frantzian geratu zen, zain. Eta gu, Habana ontzian sartu eta Frantziara! Hara heldu… eta sobietar ontzirik ez. Eta hantxe izan ginen gu, zain, batek daki zenbat denbora. Frantziarrak berak gu portuan edukitzen nazkatu ziren arte. Orduan, kargaontzian sartu gintuzten, Southampton zuen izena itsasontziak, eta Errusiara. Galdetu niri zer jan nuen atzo, eta ez naiz oroitzen. Baina kontuok bai, ez ditut ahaztekoak.\nBai, narras-narras joan ginen, zerrien pare, hantxe sotoan, denak pilatuta, Leningraderaino! Asturiarrek guk baino zori hobea izan zuten: Frantziara heldu zirenean zain zeukaten sobietarren ontzia. Hartu eta eroso antza eraman zituzten Sobiet Batasunera. Gero, han, barre eta iseka egiten ziguten: “Zerriak ere ez dituzte horrela ekartzen. Kar, kar…”.\nBarakaldoko bizimoduaz zer oroitzapen duzu?\nAitaz oroitzen naiz, maite-maite-maitea nuen. Biak maite nituen ikaragarri: bai aita eta bai ama. Barakaldon, Tribu Modernoan bizi ginen. Izen horixe zuen, aizu! Tribu Modernoa. Etxe txiki mordo bat zen, denak berdinak. Eta handik gora, baratzeak ikusten ziren. Gure etxeko ataritik gora begira jarri eta aita ikus nezakeen, baratzean lanean. Aita hil zenean –amak kontatuta dakit–, nire izena besterik ez zuen esaten: “Alizia, Alizia, Alizia…”. Frontean egon zen, eta, nonbait, hilzorian, etxera bidali zuten. Odola zeriola hil zen, etxean, gerra ostean. Bautista Casanova nuen aita, Josefa Gomez ama. Neba bat izan nuen, ni baino zaharragoa. Hila da. Gerra garaian, haurrak halako adin bat arte baino ez zituzten kanpora bidaltzen. Zaharrenetakoa izan nintzen ni. Neba etxean geratu zen, amaren ondoan.\nEta zu, Habana ontzian…\nBai, sufritzen beti. Hara, ontzian bertan hasi nintzen sufritzen, portutik irteten ari ginela. Ilunabarra zen, eta gero eta ilunago, eta gero eta ilunago, eta ni, ontzian, amari eta nebari begira eta agurka. Hantxe hasi nintzen sufritzen. Ontzian dena zen tristura, haurrak negar eta negar ari ginen. Arin joan ginela iruditzen zait, baina denak negarrez, ahal zen lekuan jarrita edo etzanda. “Zertan etorri ote naiz? Zertan bidali ote naute?”. Eta sufrimendua eta tristura… Baziren haurrak senide zirenak, bi eta hiru senide, bata bestearekin borrokan ere bai. Ez nuen inorekin hitz egiten, kokorikatu eta negar eta negar eta negar, ez zen besterik. Frantziatik Sobiet Batasunerako bidaia luzeagoa izan zen. Eta, kargaontzian, berdina zen giroa. Euskaldunak ziren hangoak. Nire kasua ez da bakarra, asko izan ziren lehenengo Habanan eta gero Southampton ontzian sartu zirenak. Leningrad jo genuen arte, bidaia handia. Ekainean irten ginenean 11 urte nituen. Itsasoan bete nituen 12.\nLeningraden, ondo! Hori bai, esango dizut: sobietarrak ondo baino hobeto portatu ziren gurekin. Jakin beza jendeak. Esan beza. Ondo baino hobeto portatu ziren. Jendea gure zain zegoen. Kargaontzian opil moduko bat –“ricci” esaten zioten– ematen ziguten gosaritan, beste bat bazkarian, beste bat afarian. Ikaragarria! Leningrad, ezin hobeto. Oso, oso, oso, oso ondo. Han taldetan banatu gintuzten: Jerson, Jarkov, Odesa, Ukrainia… Ni Kievera bidali ninduten, Krimeako hiriburura, Itsaso Beltzean. Ondo jaten genuen, errusiera erakusten ziguten, oso ondo zaindu gintuzten. Zeruan ditut sobietarrak, alemanak ez bezala. Lehengo batean, etxe atarian jarrita nengoela, han non igarotzen den kubatar mulato bat, hizketan, txor-txor-txor. Alemanez ari zen andre-gizon batzuekin. Etxe atariko landareak lorez mukuru ageri ziren, loretan lore!, eta kubatarrak galdetu zidan ea andre-gizon haiei barrura sartzen utziko nien, loreak ikusten. “Bai, jakina! Nongoak dira?”. “Alemanak”. “Faborez, esaiezu oraintxe bertan alde egiteko, alemanek gerran gorriak ikusarazi zizkidatela-eta. Leningradeko blokeoa bizi izan nuen!”. Eta mulatoak: “Arrazoi duzu”. Eta hitz egin zuen andre-gizon haiekin eta aldendu ziren. Ez dut alemanekin ezer nahi, gorroto ditut.\nBai. Krimean ezin hobeto hartu gintuzten. Ikasturte hasiera zen, eta han ginen gu, atseden hartzen, ondo jaten, indartzen… baina, hala ere, tristura! Neska-mutil mordoa ginen Kievera bidalitakoetan. Haurren Etxea osatu zuten, eta hantxe bizi ginen gu. Zuzendaria errusiarra zen; gerrako heroia, nonbait. Gainera, zaintzaile zintzoak genituen. Eta baziren senar-emazte batzuk bidaia gurekin egindakoak: Lupe (Guadalupe), eta gizona, Manolo ote zuen izena ez dakit. Maisu-maistrak ziren, adinekoak. Gaztelania erakusten zuten. Gurekin bizi izan ziren etxe hartan. Haien aztarna ere galdu nuen gero. Moskun beste talde bat zen, gurea bezalakoa, eta arestian aipatu dizkizudan herri horietan: denetan ere, Haurren Etxea. Urte batzuk Kieven eta, nik 14-15 urte, Gazteen Etxea egin zuten Leningraden. Hazten ari ginen, bistan da, eta etxe hartan bildu gintuzten herri guztietako gazteok. Eta 1941ean, Leningraden nengoela, nik 16 urte, gerra!\nTragedia eta erdi! Leningradeko blokeoan eusteagatik eman zidaten domina erakutsiko dizut…\nLeningradeko blokeoan izan zinen!\nBai. Badakizu zer egiten genuen? Gosea eta hotza pasa. Tanke fabrikarik handienetakoa Leningraden zegoen. Guk torlojuak desmuntatzen genituen, torlojutxoak. Errusiarrak lanean, eta gu haiei laguntzen. Sobietarrek esaten ziguten: “Hartu torloju eta iltzeok, desmuntatu, eta bota hona”. Haiek, gero, piezak hartu, trenean sartu eta Ufa hirira bidaltzen zituzten, tankeak muntatzen zituzten lekura. Eta handik gerrara tankeak! Horretan lagundu genuen guk, zertan lagunduko genuen bestela? Ez genuen modurik! Gogoratzen naiz nola ibiltzen ziren hegazkin alemanak, panfleto botatzen: “Errusiar neskatilak, errendi itzazue zeuen buruak, hori galduta dago-eta!”. Horretaz gogoratzen naiz. Alemanek usteko zuten, nonbait, gerran hasi eta berehala irabaziko zutela. Ez zuten espero gerrak iraungo zuela, gorriak ikusiko zituztela hotzaren ondorioz. Leningraden geratzen ginen neskatilok geure buruak errenditzea eskatzen ziguten aleman haiek! Hura izan zen, hura! 1941ean hasi zen gerra eta hantxe harrapatu gintuen neguak. Hiltzen zen jendearen gainera izotza botatzen genuen, izurriterik izan ez zedin. 1942ko martxoan irten ginen Leningradetik, Bizitzaren bidetik.\nLadoga lakua da Bizitzaren bidea. Laku ikaragarri zabal handia. Lakuak izoztu egin behar zuen, izotz geruzak halako lodiera jakin bat izan arte, kamioiak izotzaren gainetik lakuko uretan hondoratu gabe igaro zitezen. Bizitzaren bidea! Hala ere, ordurako lau oilo geratzen ginen Leningraden. 1942ko martxoan, azkenean, izotza ondo lodituta zegoenean irten ginen Leningradetik, Bizitzaren bidetik barrena. Blokeoa erabatekoa zen, bide hartatik izan ezik. Gaur egun zoragarri dagoela diote, aisialdi leku paregabea omen da. Horixe esan izan didate.\nBizitzaren bidetik nora?\nTrenak hartzera. Ganadu trenak ziren. Hantxe sartu eta hurrengo geltokian, jendea zain, eltze tzar batzuk prest, zopa beroarekin. Eta gu jan eta jan. Eta hurrengo geltokian, berdin, eta geltokirik geltoki, hegoaldera iritsi ginen, Krimeara. Ondo urruti, gero! 1945ean bukatu zen gerra. Ni, bakarrik, sobietarrez inguratuta, euskaldunak galduta, nire ondoan izan ziren lagunen berri batere ez neukala. Batzuk hona, besteak hara... Moskun gertatu nintzen. 1947a zen, hamabost errepublika Sobiet Batasunean, zein bere zorakeriekin. Ezer ez eta festa! Nik banekien zer edo zer ikasi nahi nuela. “Nor edo nor izan behar naiz bizi honetan, gero!”. Baina hori nahi izanagatik ere, goseak bizi nintzen, eta nola ikasi? Medikuntza ikasten hasi nintzen, azterketarik ezin gaindituta, ezin estudiatuta, goseak.\nEz neukan sudurra eta titia besterik! Iharra, goseak… Medikuntzan izena eman nuen, hala ere, eta gainditu ere gainditu nuen. Ikerketa Institutuan egin nuen lan, pneumologia sailean, tuberkulosia ikertzen batez ere. Institutuak ospe handia zuen eta, ni hartan ari nintzela lanean, Kubatik Moskura mediku espedizio bat izan zen –ospitaleetako zuzendariak eta beste; tartean zen Machado Ventura, hemengo Ikerketa Institutuko zuzendaria, izen handiko medikua Kuban orduan–, eta nik gaztelaniaz banekienez, bisitariekin hitz egin nezan agindu zidaten, medikuntzaz gaztelaniaz hitz egiteko, alegia. Haiekin lan egin nuen, gure pneumologia programa azaldu nien, nola lan egiten genuen tuberkulosiaren kontra, hau eta hura, nik nekien guztia.\nGero, 1961ean Kubara bidali ninduten, sobietar militarrekin batera; senarrarekin, esan nahi dut... Espainola nuen senarra, madrildarra. Frantziatik Sobiet Batasunera bidali zuten, eta hantxe ezkondu nintzen berarekin. 1961 hartan etorri ginen hona. Hemen, Moskun ezagututako Machado Venturak hartu ninduen bere Institutuan, tuberkulosiaren kontrako ligan, Ambrosio Grillo ospitalean, Puerto Mayan. Baina laster ginen Habanan, tuberkulosiaren kontra borrokan beti.